Aprobat în ședința Guvernului din \_\_\_\_ 2024

Decizia protocolară nr. \_\_\_/2024

UE

 **PARLAMENTUL REPUBLICII MOLDOVA**

**L E G E**

**privind modificarea Titlului IV din Codul fiscal nr.1163/1997**

Parlamentul adoptă prezenta lege organică*.*

Prezenta lege transpune:

* Directiva (UE) 2020/262 a Consiliului din 19 decembrie 2019 de stabilire a regimului general al accizelor (reformare);
* Directiva 92/83/cee a consiliului din 19 octombrie 1992 privind armonizarea structurilor accizelor la alcool și băuturi alcoolice;
* Directiva 2011/64/UE a Consiliului din 21iunie 2011 privind structura și ratele accizelor aplicate tutunului prelucrat.

**Art. I.** – Codul fiscal nr.1163/1997 (republicat în Monitorul Oficial al Republicii Moldova, ediție specială din 8 februarie 2007), cu modificările ulterioare, se modifică după cum urmează:

**Titlul IV**

**Capitolul I Accize armonizate**

**Secțiunea 1 - Dispoziții generale**

**Art. 119 - Sfera de aplicare**

(1) Accizele armonizate sunt venituri datorate la bugetul statului și care se colectează conform prevederilor prezentului capitol.

(2) Accizele armonizate, denumite în continuare *accize*, sunt taxe speciale percepute direct sau indirect asupra consumului următoarelor produse:

a) alcool și băuturi alcoolice prevăzute la secțiunea a 7-a;

b) tutun prelucrat prevăzut la secțiunea a 8-a;

c) produse energetice și energie electrică.

**Art.1191 Aplicarea Codului vamal nr.95/2021**

(1) Formalitățile stabilite prin dispozițiile vamale ale Uniunii Europene cu privire la intrarea produselor pe teritoriul vamal al Uniunii Europene se aplică mutatis mutandis intrării pe teritoriul Uniunii Europene a produselor accizabile care provin din unul dintre teritoriile menționate la art. **1192** alin. (1) și (2).

(2) Formalitățile stabilite prin dispozițiile vamale ale Uniunii Europene cu privire la ieșirea produselor dinspre teritoriul vamal al Uniunii Europene se aplică mutatis mutandis ieșirii de pe teritoriul Uniunii Europene a produselor accizabile care au ca destinație unul dintre teritoriile menționate la art. **1192** alin. (1) și (2).

(3) Articolul 1223, secțiunile a 9-a, a 10-a, a 11-a, a 16-a și a 17-a nu se aplică în cazul produselor accizabile care au statutul vamal de mărfuri străine, astfel cum sunt definite la art. 5 pct. 41 din Codul vamal nr.95/2021.

**Art.1192 Teritorii terțe**

**(1)** Sunt considerate teritorii terţe următoarele teritorii care fac parte din teritoriul vamal al Uniunii Europene:

a) insulele Canare;

b) teritoriile franceze menţionate la art. 349 şi art. 355 alin. (1) din Tratatul privind funcţionarea Uniunii Europene;

c) insulele Aland;

d) insulele Anglo-Normande (Channel Islands).

(**2**) Sunt considerate teritorii terţe şi teritoriile care intră sub incidenţa art. 355 alin. (3) din Tratatul privind funcţionarea Uniunii Europene, precum şi următoarele teritorii care nu fac parte din teritoriul vamal al Uniunii Europene:

a) insula Helgoland;

b) teritoriul Busingen;

c) Ceuta;

 d) Melilla;

 e) Livigno.

(3) Operaţiunile cu produse accizabile efectuate provenind din sau având ca destinaţie:

a) Principatul Monaco sunt tratate ca deplasări dinspre sau către Franţa;

b) San Marino sunt tratate ca deplasări dinspre sau către Italia;

c) zonele Akrotiri şi Dhekelia aflate sub suveranitatea Regatului Unit sunt tratate ca deplasări dinspre sau către Cipru;

d) insula Man sunt tratate ca deplasări dinspre sau către Regatul Unit;

e) Jungholz şi Mittelberg (Kleines Walsertal) sunt tratate ca deplasări dinspre sau către Germania.

**Art.120 Definiții**

În înţelesul prezentului titlu, termenii şi expresiile de mai jos au următoarele semnificaţii:

1. *antrepozitarul autorizat* este persoana fizică sau juridică autorizată de autoritatea competentă, în cadrul activităţii sale, să producă, să transforme, să deţină, să depoziteze, să primească sau să expedieze produse accizabile în regim suspensiv de accize într-un antrepozit fiscal;
2. *teritoriul unui stat membru* reprezintă teritoriul unui stat membru căruia i se aplică Tratatele, în conformitate cu prevederile art. 349 și art. 355 din Tratatul privind Funcționarea Uniunii Europene, cu excepţia teritoriilor terţe;
3. *teritorii terţe* înseamnă teritoriile prevăzute la art. 1192;
4. *ţară terţă* înseamnă orice stat sau teritoriu căruia nu i se aplică Tratatul;
5. *Uniunea Europeană* şi teritoriul Uniunii Europene înseamnă teritoriile statelor membre;
6. *regim suspensiv de accize* reprezintă un regim fiscal aplicat producerii, transformării, deţinerii, depozitării sau deplasării de produse accizabile, prin care accizele sunt suspendate;
7. *import*reprezintă punerea în liberă circulație a mărfurilor în conformitate cu prevederile art.192 din Codul vamal nr.95/2021;
8. *grad alcoolic* reprezintă proporția de alcool absolut, exprimată în procente volumetrice măsurată la temperatura de 20°C, conținută într-o soluție hidroalcoolică;
9. *intrare neregulamentară* reprezintă intrarea pe teritoriul vamal a unor produse care nu au fost puse în liberă circulație în conformitate cu prevederile art.192 din Codul vamal nr.95/2021 și pentru care a luat naștere o datorie vamală în temeiul art. 89 alin. (1) din Codul vamal sau ar fi luat naștere dacă produsele ar fi fost supuse drepturilor de import;
10. *expeditor înregistrat* reprezintă persoana fizică sau juridică autorizată de autoritatea competentă, în cadrul activității desfășurate de respectiva persoană, exclusiv să expedieze în regim suspensiv de accize produsele accizabile puse în liberă circulaţie în conformitate cu prevederile art.192 din Codul vamal nr.95/2021;
11. *antrepozit fiscal* reprezintă un loc în care produsele accizabile sunt produse, transformate, deținute, depozitate, primite sau expediate în regim suspensiv de accize de către un antrepozitar autorizat în cadrul activității sale, sub rezerva anumitor condiții stabilite de autoritățile competente;
12. *autoritate competentă -* Serviciul vamal al Republicii Moldova;
13. *mic producător independent* reprezintă producătorul de bere, vinuri, băuturi fermentate, altele decât bere şi vinuri, independent din punct de vedere juridic şi economic de orice alt producător, care foloseşte clădiri separate din punct de vedere fizic de cele ale oricărui alt producător, nu lucrează sub licenţă, iar producţia realizată în ultimele 12 luni consecutive nu depăşeşte nivelurile cantitative prevăzute la art. 1206 alin.(4);
14. *mică distilerie* reprezintă o distilerie care este independentă din punct de vedere legal și economic de altă distilerie și care nu funcționează sub licență;
15. *remitere* - scutirea de la obligația de a plăti accize care nu au fost plătite;
16. *restituire* - rambursarea unor accize care au fost plătite;
17. *denaturarea reprezintă* operațiunea/procesul prin care alcoolului etilic sau produselor alcoolice li se adaugă substanțe astfel încât acestea să devină improprii consumului uman;
18. *destinatar înregistrat* înseamnă o persoană fizică sau juridică autorizată de Serviciul Vamal, în cadrul activității desfășurate de respectiva persoană, să primească în condițiile stabilite produse accizabile care se deplasează în regim suspensiv de accize de pe teritoriul unei țări străine;
19. *destinatar certificat* reprezintă o persoană fizică sau juridică înregistrată la autoritatea competentă din statul membru de destinație în scopul de a recepționa produse accizabile, în cadrul activității desfășurate de respectiva persoană, care au fost eliberate pentru consum pe teritoriul unui stat membru și care sunt apoi deplasate pe teritoriul unui alt stat membru;
20. *stat membru de destinație* reprezintă statul membru în care produsele accizabile urmează să fie livrate sau utilizate în conformitate cu dispozițiile prezentului capitol;
21. *expeditor certificat* reprezintă o persoană fizică sau juridică înregistrată la autoritatea competentă din statul membru de expediţie în scopul de a expedia produse accizabile, în cadrul activităţii desfăşurate de respectiva persoană, care au fost eliberate pentru consum pe teritoriul unui stat membru şi care sunt ulterior deplasate către teritoriul altui stat membru;
22. *codul Nomenclaturii Combinate* reprezintă poziţia tarifară, subpoziţia tarifară sau codul tarifar. Trimiterile la codurile NC sunt cele către Nomenclatura combinată din Regulamentul (CEE) nr. 2.658/87 al Consiliului din 23 iulie 1987 privind Nomenclatura tarifară şi statistică şi Tariful Vamal Comun, în vigoare de la 19 octombrie 1992, în cazul produselor energetice, în vigoare de la 1 ianuarie 2002, iar pentru produsele reprezentând alcool şi băuturi alcoolice, sunt cele din Regulamentul de punere în aplicare (UE) 2018/1.602 al Comisiei din 11 octombrie 2018 de modificare a anexei 1 la Regulamentul (CEE) nr. 2.658/87 al Consiliului privind Nomenclatura tarifară şi statistică şi Tariful Vamal Comun. Ori de câte ori intervin modificări în nomenclatura combinată a Tarifului Vamal Comun, corespondenţa dintre codurile NC prevăzute în prezentul capitol şi noile coduri NC se realizează potrivit prevederilor din normele metodologice;
23. *producător de tutun prelucrat* reprezintă orice persoană fizică sau juridică stabilită în Uniunea Europeană care transformă tutunul în produse prelucrate în scopul vânzării cu amănuntul.

**Art.1201 Faptul generator**

Produsele accizabile sunt supuse regimului accizelor la momentul:

a) producerii acestora, inclusiv, acolo unde este cazul, la momentul extracţiei acestora;

b) importului lor sau a intrării lor neregulamentare pe teritoriul vamal.

**Art. 1202**  **Exigibilitatea**

1. Accizele devin exigibile în momentul eliberării pentru consum potrivit art.1203.
2. Condițiile de exigibilitate și nivelul accizelor aplicabile sunt cele în vigoare la data la care accizele devin exigibile.
3. Prin derogare de la dispoziţiile alin.(1), în caz de modificare a nivelului accizelor, stocurile de produse accizabile eliberate deja pentru consum face obiectul unei creșteri sau a unei reduceri a accizei, după caz.

**Art.** **1203 Eliberarea pentru consum**

1. În înțelesul prezentului capitol, eliberarea pentru consum reprezintă:

a) ieșirea produselor accizabile, inclusiv neregulamentară, dintr-un regim suspensiv de accize;

b) deţinerea sau depozitarea de produse accizabile, inclusiv în cazurile neregulamentare, în afara unui regim suspensiv de accize în cazul în care accizele nu au fost percepute;

c) producerea, inclusiv transformarea de produse accizabile şi producerea sau transformarea neregulamentară, în afara unui regim suspensiv de accize;

d) orice import de produse accizabile, cu excepţia celor care au intrat imediat după import în regim suspensiv de accize și cu excepția produselor accizabile care nu se supun regimului suspensiv sau intrarea neregulamentară a produselor accizabile, în alte cazuri decât cele prevăzute la art.125 alin.(2) subpct.5), 6), 7) sau 71) din Codul vamal nr.95/2021;

e) utilizarea de produse accizabile în interiorul antrepozitului fiscal altfel decât ca materie primă.

1. Momentul ieşirii dintr-un regim suspensiv de accize menţionate la alin. (1) lit. a) este considerat a fi pentru deplasările:

1) în interiorul țării - momentul scoaterii din antrepozit fiscal pe teritoriul vamal fără a fi plasat într-un alt antrepozit fiscal.

2) pe teritoriul uniunii, inclusiv via o țară terță sau un teritoriu terț:

a) momentul primirii produselor accizabile de către un destinatar înregistrat;

b) în situațiile prevăzute la art. 123 alin. (1) lit. a) pct. 5, momentul primirii produselor accizabile de către beneficiarul scutirii prevăzute la art. 121 alin.(1).

1. În cazul unui produs accizabil care are dreptul de a fi scutit de la plata accizelor, utilizarea în orice scop care nu este în conformitate cu scutirea, atrage obligația de plată a accizelor.
2. În cazul unui produs accizabil, pentru care acciza nu a fost anterior exigibilă, se consideră eliberare pentru consum atunci când produsul accizabil este deținut într-un antrepozit fiscal pentru care s-a revocat ori s-a anulat autorizația. Acciza devine exigibilă la data la care decizia de revocare a autorizației de antrepozit fiscal produce efecte ori la data comunicării deciziei de anulare a autorizației de antrepozit fiscal, pentru produsele accizabile ce pot fi eliberate pentru consum.
3. În cazul unui produs accizabil, pentru care acciza nu a fost anterior exigibilă, se consideră eliberare pentru consum atunci când produsul accizabil obținut în urma probelor tehnologice este deținut de un antrepozitar într-un loc de producție pentru care s-a respins cererea de autorizare ca antrepozit fiscal. Acciza devine exigibilă la data la care decizia de respingere a cererii de autorizare ca antrepozit fiscal produce efecte, pentru produsele accizabile ce pot fi eliberate pentru consum.
4. În cazul unui produs accizabil, pentru care acciza nu a fost anterior exigibilă, se consideră eliberare pentru consum atunci când produsul accizabil este deținut într-un antrepozit fiscal pentru care autorizația a expirat și nu a fost emisă o nouă autorizație, cu excepția cazului cînd prelungirea autorizației a fost solicitată dar nu a fost acordată de către autoritatea competentă. În sensul prezentului alineat, prin *produse accizabile ce pot fi eliberate pentru consum* se înțelege produse accizabile care îndeplinesc condițiile legale de comercializare.
5. Nu se consideră eliberare pentru consum mișcarea produselor accizabile din antrepozitul fiscal către o țară străină.
6. Distrugerea totală sau pierderea iremediabilă, totală sau parţială, a produselor accizabile aflate sub regim suspensiv de accize, ca urmare a unui caz de forţă majoră confirmat sau ca o consecinţă a unei autorizaţii de a distruge produsele din partea autorităţii competente, nu sunt considerate ca eliberare pentru consum.
7. În sensul prezentului capitol, produsele sunt considerate distruse total sau pierdute iremediabil atunci când devin inutilizabile ca produse accizabile. Distrugerea totală sau pierderea iremediabilă, totală sau parţială, a produselor accizabile menţionată la alin. (8) este confirmată de autorităţile competentedin statul membru în care a avut loc distrugerea totală sau pierderea iremediabilă, totală sau parţială, sau, în cazul în care nu este posibil să se determine unde a avut loc, de cele din statul membru în care aceasta a fost constatată.
8. Pierderea parţială care are loc din cauza naturii produselor, în cursul unei deplasări în regim suspensiv de accize, nu este considerată drept eliberare pentru consum în măsura în care valoarea pierderii se situează sub pragul de pierdere parţială pentru respectivele produse accizabile, cu excepţia cazului în care autoritatea competentă are motive rezonabile să suspecteze o fraudă sau o neregulă. Acea parte dintr-o pierdere parţială care depăşeşte pragul de pierdere parţială pentru respectivele produse accizabile este considerată drept eliberare pentru consum.

Pragurile de pierdere parțială reieșind din natura mărfurilor se stabilesc de:

* Ministerul Agriculturii şi Industriei Alimentare – pentru alcool și băuturi alcoolice;
* Ministerul Energiei - pentru produsele energetice și electricitatea;
* Ministerul Sănătății - pentru produsele din tutun și produsele conexe;
1. În cazul în care distrugerea totală sau pierderea iremediabilă, totală sau parţială, a produselor accizabile este stabilită, garanţia depusă în conformitate cu prevederile art. 1223 se eliberează, integral sau parţial, după caz, la prezentarea unor dovezi corespunzătoare.
2. Nu se consideră eliberare pentru consum deplasarea produselor energetice din antrepozitul fiscal în vederea alimentării navelor sau aeronavelor care au ca destinație o țară străină, fiind asimilată unei operațiuni de export. De asemenea, operațiunea de alimentare cu produse energetice a navelor sau aeronavelor care au ca destinație un teritoriu din afara țării este asimilată unei operațiuni de export.

**Art.1204 - Plătitori de accize**

1. Persoana plătitoare de accize care au devenit exigibile este:

a) în ceea ce priveşte ieşirea unor produse accizabile dintr-un regim suspensiv de accize, potrivit prevederilor art.1203 alin.(1) lit.a):

1. antrepozitarul autorizat, destinatarul înregistrat sau orice altă persoană care eliberează produsele accizabile din regimul suspensiv de accize sau în numele căreia se efectuează această eliberare şi, în cazul ieşirii neregulamentare din antrepozitul fiscal, orice altă persoană care a participat la această ieşire;

2. în cazul unei nereguli în cursul unei deplasări a produselor accizabile în regim suspensiv de accize, astfel cum este definită la art. 1207 alin. (1), (3) şi (4):

* antrepozitarul autorizat;
* orice persoană care a participat la ieşirea neregulamentară şi care avea cunoştinţă sau care ar fi trebuit să aibă cunoştinţă în mod normal de caracterul neregulamentar al acestei ieşiri, sau;
* expeditorul înregistrat, sau;
* orice altă persoană care a garantat plata accizelor.

b) în ceea ce priveşte deţinerea sau depozitarea unor produse accizabile, astfel cum se menţionează la art. 1203 alin. (1) lit. b):

* persoana care deţine sau depozitează produsele accizabile, sau;
* orice altă persoană implicată în deţinerea sau depozitarea acestora, sau;
* orice combinaţie a acestor persoane, în conformitate cu principiul răspunderii personale şi solidare;

c) în ceea ce priveşte producerea, inclusiv transformarea, unor produse accizabile, potrivit prevederilor art. 1203 alin. (1) lit. c):

* persoana care produce produsele accizabile, sau;
* orice altă persoană implicată în producerea acestora - în cazul unei produceri neregulamentare;

d) în ceea ce privește importul sau intrarea neregulamentară a unor produse accizabile, potrivit prevederilor art. 1203 alin. (1) lit. (d):

* declarantul astfel cum este definit la art. 5 pct. 12) din Codul vamal nr.95/2021, denumit în continuare *declarantul*, sau;
* orice altă persoană potrivit prevederilor art. 87 alin. (3) din Codul vamal nr.95/2021 și;
* orice altă persoană implicată în intrarea neregulamentară.

e) în cazurile prevăzute la art.1203 alin. (3) - (6), persoana care determină eliberarea pentru consum.

f) în ceea ce priveşte stocul produselor accizabile eliberate pentru consum și fac obiectul inventarierii potrivit art.1205 :

- importatorii;

- antrepozitarii autorizați;

- comercializanții.

1. Atunci când mai multe persoane sunt obligate să plătească aceeași datorie privind accizele, acestea sunt obligate să plătească în mod solidar acea datorie, iar fiecare dintre aceste persoane poate fi urmărită pentru întreaga datorie.

**Art. 1205** **Impozitarea stocului de mărfuri supuse accizelor**

* 1. Subiecţii care importă, produc sau comercializează mărfuri supuse accizelor efectuează inventarierea stocului de mărfuri supuse accizelor (poziţiile tarifare 220300, 2205, 220600, 2207, 2208, 240210000, 240220, 240290000, 2403 şi 2404) **care au fost eliberate pentru consum** în termen de 30 de zile de la data ultimei modificări de majorare a cotei accizelor.
	2. Stocul de mărfuri accizate enumerate la alin.(1) este impozitat cu accize la diferenţa de cote dintre cota modificată şi cota anterioară modificării.
	3. Achitarea accizului calculat la stocul de mărfuri accizate conform alin.(2) se efectuează pînă pe data de 25 a lunii următoare celei în care urma să aibă loc inventarierea.
	4. Declararea accizului calculat la stocul de mărfuri conform alin.(2) se efectuează în termen de pînă pe data de 25 a lunii următoare celei în care urma să aibă loc inventarierea conform formularului şi în modul stabilit de Ministerul Finanţelor.

**Art. 1206 Nivelul accizelor**

1. Nivelul accizelor aplicabil de la data de 1 ianuarie a fiecărui an este nivelul prevăzut în [anexa nr.1](https://static.anaf.ro/static/10/Anaf/legislatie/Cod_fiscal_norme_2023.htm#NivelAccize).

Cotele accizelor, conform anexei la prezentul titlu, se stabilesc:

a) în sumă absolută la unitatea de măsură a mărfii;

b) *ad valorem* în procente de la valoarea mărfurilor, fără a ţine cont de accize şi T.V.A., sau de la valoarea în vamă a mărfurilor importate, luînd în considerare impozitele şi taxele ce urmează a fi achitate la momentul importului, fără a ţine cont de accize şi T.V.A.

1. Prin excepţie de la alin. (1) pentru ţigarete, tutun fin tăiat, destinat rulării în ţigarete, ţigări şi ţigări de foi şi alte tutunuri de fumat, nivelul accizelor se aplică de la data de 1 aprilie a fiecărui an şi este cel prevăzut în [anexa nr. 1](https://static.anaf.ro/static/10/Anaf/legislatie/Cod_fiscal_norme_2023.htm#NivelAccize).
2. Pentru micii producători independenţi de bere se aplică nivelul de accize prevăzut la punctul 1.1 din anexa nr.1 care face parte integrantă din prezentul titlu, pentru micii producători independenţi de vinuri spumoase, precum şi pentru micii producători independenţi de băuturi fermentate, altele decât bere şi vinuri, nivelul accizelor prevăzut în anexa nr. 1 care face parte integrantă din prezentul titlu este redus cu 50% din nivelul standard, doar dacă sunt îndeplinite cumulativ următoarele condiţii:
	* 1. respectă cerinţele prevăzute la art.120 pct.10);
		2. produce doar o singură categorie de produse, respectiv bere, vin sau băuturi fermentate, altele decât bere şi vinuri;
		3. producţia realizată în ultimele 12 luni consecutive de funcţionare nu depăşeşte limitele cantitative maxime prevăzute la alin.(4).
3. Limitele cantitative maxime realizate de micii producători independenţi în ultimele 12 luni consecutive de funcţionare pentru menţinerea în categoria micilor producători independenţi, pentru fiecare categorie de produse în parte, sunt următoarele:

a) bere: 200.000 hl de produs;

b) vinuri: 1.000 hl de produs;

c) băuturi fermentate, altele decât bere şi vinuri: 15.000 hl de produs;

1. În situaţia în care doi sau mai mulţi mici producători independenţi cooperează, iar producţia lor cumulată realizată în ultimele 12 luni consecutive de funcţionare nu depăşeşte limitele cantitative prevăzute la alin.(4), se consideră că producţia este realizată de un singur mic producător independent.
2. Pentru produsele realizate de către micii producători independenţi prevăzuţi la alin.(5) care depăşesc limitele cantitative maxime prevăzute la alin.(4) în ultimele 12 luni consecutive de funcţionare, nivelul redus al accizelor prevăzut la alin.(5) nu se aplică pentru produsele eliberate pentru consum sau livrate în regim suspensiv de plata accizelor, după caz, pentru toți micii producători independenţi ce au cooperat, din luna imediat următoare celei în care limitele cantitative maxime au fost depăşite.
3. Micii producători independenţi astfel cum sunt definiţi la art. 120 pct.13), precum şi operatorii prevăzuţi la art. 1264 alin.(3), care îndeplinesc cerinţele prevăzute în prezentul capitol pentru menţinerea în aceste categorii, pot solicita, printr-o cerere, autorităţii competente eliberarea unui certificat anual care să ateste statutul de mic producător independent, încadrarea producţiei acestora în limitele cantitative anuale maxime şi respectarea de către aceştia a celorlalte condiţii pentru încadrarea în categoria de mic producător independent sau mică distilerie.
4. Micii producători independenţi pentru producţia de bere, de vinuri spumoase, de băuturi fermentate, altele decât bere şi vinuri, odată cu cererea prevăzută la alin. (7), depun şi o declaraţie pe propria răspundere prin care să certifice că îndeplinesc cumulativ următoarele condiţii pentru încadrarea în categoria micilor producători independenţi de vin sau de produse intermediare:

a) sunt independenţi din punct de vedere juridic şi economic de orice alt producător, folosesc clădiri separate din punct de vedere fizic de cele ale oricărui alt producător şi nu lucrează sub licenţă;

b) producţia realizată în anul precedent nu depăşeşte limitele cantitative stabilite la alin.(4). Pentru antrepozitarii autorizaţi a căror activitate nu depăşeşte 12 luni consecutive de funcţionare sau nou-înfiinţaţi, în declaraţie se va înscrie producţia realizată până la data cererii sau că producţia estimată a fi realizată în următoarele 12 luni nu depăşeşte limitele cantitative maxime prevăzute pentru fiecare categorie de produs în parte.

1. Modelul de cerere prevăzut la alin.(7), declaraţia pe propria răspundere prevăzută la alin. (8), forma certificatului care atestă statutul de mic producător independent, forma trimiterii la acest certificat în cadrul documentului administrativ care însoţeşte deplasarea produselor respective, precum şi cerinţele pentru completarea documentului administrativ care însoţeşte deplasarea produselor se stabilesc prin Ordinul Ministerului Finanțelor.
2. Micii producători independenţi şi micile distilerii fac trimitere la certificatul prevăzut la alin. (7) în documentul administrativ care însoţeşte deplasarea produselor respective în regim suspensiv de accize sau care însoţeşte deplasarea produselor respective după eliberarea pentru consum, după caz.
3. Nivelul accizelor prevăzut pentru vinuri liniştite, pentru produsele realizate de micii producători de vinuri spumoase, pentru produsele realizate de micii producători independenţi de bere, de micii producători independenţi de băuturi fermentate, altele decât bere şi vinuri, liniştite sau spumoase, precum şi de micile distilerii se aplică şi pentru produsele realizate de mici producători independenţi sau de micile distilerii din alte state membre, care deţin certificatul care atestă încadrarea în aceste categorii de producători eliberat de autorităţile competente din statele membre în care au fost produse sau, potrivit legislaţiei acelui stat membru, încadrarea în aceste categorii de producători este autocertificată de către respectivul producător, doar în situaţia în care documentul administrativ care însoţeşte deplasarea produselor respective în regim suspensiv de accize sau care însoţeşte deplasarea produselor respective după eliberarea pentru consum, după caz, face trimitere la certificatul acordat de autoritatea din statul membru de origine care atestă acest statut sau, potrivit legislaţiei acelui stat membru, încadrarea în aceste categorii de producători este autocertificată de către respectivul producător.
4. Nivelul accizelor prevăzut pentru vinuri, pentru produsele realizate de micii producători de vinuri spumoase, pentru produsele realizate de micii producători independenţi de bere, de micii producători independenţi de băuturi fermentate, altele decât bere şi vinuri, liniştite sau spumoase, precum şi de micile distilerii nu se aplică în situaţia în care nu sunt respectate prevederile alin. (11) sau, în cazuri justificate, în situaţia în care autoritatea competentă nu poate stabili cu exactitate respectarea condiţiilor prevăzute la alin. (11).

**Art.1207 Nereguli apărute în cursul deplasării produselor accizabile în regim suspensiv de accize**

1. În cazul în care produsele accizabile care se deplasează în regim suspensiv de accize nu au ajuns la destinaţie şi pe parcursul deplasării nu a fost depistată nicio neregulă care să ducă la eliberarea pentru consum a acestor produse, în temeiul art.1203 alin. (1) lit. a), se consideră că neregula s-a produs în statul membru de expediție în momentul începerii deplasării, cu excepţia cazului în care, în termen de patru luni de la începerea deplasării, în conformitate cu art. 123 alin. (6), se furnizează dovada încheierii acesteia sau a locului în care a fost comisă neregula, într-un mod considerat satisfăcător de autorităţile competente din statul membru de expediţie, în conformitate cu art. 123 alin. (7).

În cazul în care persoana care a constituit garanţia prevăzută la 1223 nu a avut sau nu a putut să aibă cunoștinţă de faptul că produsele nu au ajuns la destinaţie, acesteia i se acordă un termen de o lună de la comunicarea acestei informaţii de către autorităţile competente din statul membru de expediţie pentru a se permite respectivei persoane să aducă dovada încheierii deplasării, în conformitate cu art.1223 sau a locului comiterii neregulii.

1. În sensul prezentului articol, neregulă înseamnă o situație apărută în cursul unei deplasări a produselor accizabile în regim suspensiv de accize, diferită de aceea prevăzută la [art. 1203](https://static.anaf.ro/static/10/Anaf/legislatie/Cod_fiscal_norme_2023.htm#A340) alin. (8) și (9), din cauza căreia o deplasare sau un segment dintr-o deplasare a unor produse accizabile nu s-a încheiat conform [art. 123](https://static.anaf.ro/static/10/Anaf/legislatie/Cod_fiscal_norme_2023.htm#A401) alin.(7).
2. Atunci când s-a produs o neregulă în cursul unei deplasări de produse accizabile în regim suspensiv de accize care a dus la eliberarea pentru consum a acestora în conformitate cu prevederile art.1203 alin.(1) lit.a), se consideră că eliberarea pentru consum are loc pe teritoriul statului membru în care s-a produs neregula.
3. În cazul în care, pe parcursul unei deplasări a produselor accizabile în regim suspensiv de accize, a fost depistată o neregulă care a dus la eliberarea pentru consum a acestora în conformitate cu prevederile art.1203 alin. (1) lit. a) şi nu este posibil să se determine unde s-a produs neregula, se consideră că aceasta s-a produs pe teritoriul statului membru şi la momentul în care aceasta a fost depistată.
4. În situațiile prevăzute la alin. (3) și (4), autoritățile competente din statul membru în care produsele au fost eliberate pentru consum sau în care se consideră că au fost eliberate pentru consum trebuie să informeze autoritățile competente din statul membru de expediție.
5. În cazurile prevăzute la alin. (1) și (4), dacă statul membru în care s-a comis efectiv neregula este identificat în termen de 3 ani de la data începerii deplasării, în conformitate cu art. 123 alin. (2), se aplică dispozițiile alin. (4). În aceste situații, autoritățile competente din statul membru în care s-a comis neregula informează în acest sens autoritățile competente din statul membru în care au fost percepute accizele, care restituie sau remit accizele în momentul furnizării probei perceperii accizelor în celălalt stat membru.

**Art.1208 Restituirea şi remiterea**

1. Pentru băuturile alcoolice și produsele din tutun retrase de pe piață, dacă starea sau vechimea acestora le face improprii consumului ori nu mai îndeplinesc condițiile legale de comercializare, accizele plătite la bugetul de stat se restituie la solicitarea operatorului economic.
2. În cazul produselor pentru care accizele au fost plătite la bugetul de stat și care ulterior sunt exportate sau livrate intracomunitar, persoana care a efectuat exportul sau livrarea intracomunitară este în drept să solicite restituirea accizelor.
3. Persoana care a reintrodus în antrepozitul fiscal produse accizabile este în drept să solicite restituirea accizelor plătite anterior la buget.
4. Cuantumul accizelor restituite nu poate depăși suma efectiv plătită la bugetul de stat. În cazurile prevăzute la alin.(1) şi (3), la solicitarea operatorului economic accizele pot fi remise. Restituirea și remiterea după caz, a accizei se efectează conform modului stabilit de Ordinul Ministerului Finanțelor.
5. Termenul în care persoana interesată își poate exercita dreptul de a solicita restituirea accizelor este termenul de prescripție a dreptului de a cere restituirea conform art.266;

**Secțiunea a 2- a**

**Scutiri**

**Art.121 - Scutiri generale**

1. Produsele accizabile sunt scutite de plata accizelor dacă sunt destinate utilizării:

a) în contextul relațiilor diplomatice sau consulare;

b) de către organizațiile internaționale acreditate de autoritățile publice din Republica Moldova și de către membrii acestor organizații, în limitele și în condițiile stabilite prin convențiile internaționale privind instituirea acestor organizații sau prin acordurile de sediu;

c) pentru produsele accizabile importate de forţa militară străină care desfăşoară aplicaţii militare temporare, destinate uzului sau consumului exclusiv al forţei militare şi al componentei civile. Lista produselor accizabile se aprobă de către Ministerul Apărării al Republicii Moldova.

d) pentru consum în cadrul unui contract de stat sau a unui acord internațional încheiat cu țări străine sau cu organizații internaționale, cu condiția ca contractul sau acordul în cauză să fie permis ori autorizat în ceea ce privește scutirea de la plata taxei pe valoarea adăugată.

1. Scutirea prevăzută la alin. (1) se acordă în baza certificatului de scutire. Modelul, conținutul certificatului de scutire și modalitatea de acordare a scutirilor se stabilesc prin Ordinul Ministerului Finanțelor.
2. Se scuteşte de acciză combustibilul destinat aprovizionării în Portul Internaţional Liber Giurgiuleşti a navelor maritime implicate în transportul internaţional de mărfuri şi pasageri, indiferent de naţionalitatea navei sau de pavilionul acesteia.
3. Se scuteşte de acciză importul mărfurilor de la poziţiile tarifare 271012310, 271012700 şi 271019210, destinate aprovizionării aeronavelor implicate în transportul internaţional de mărfuri şi pasageri.

**Art.1211 - Scutiri de la plata accizelor pentru călătorii care se deplasează către ţări străine**

 (1) Sunt scutite de la plata accizelor produsele furnizate la bordul unei aeronave sau al unei nave pe parcursul călătoriei pe cale aeriană ori maritimă către o țară străină.

(2) În sensul prezentului articol, călător către o țară străină reprezintă orice călător care deţine un document de transport pentru călătorie pe cale aeriană sau maritimă, în care se menţionează că destinaţia finală este un aeroport sau port situat pe într-o ţară străină.

(3) Modalitatea și condițiile de acordare a scutirilor prevăzute la alin.(1) se stabilesc prin Ordinul Ministerului Finanțelor.

**Art. 1212 - Scutiri de la plata accizelor pentru produsele alcoolice fabricate de persoane fizice**

1. Se scutește de acciză berea, vinul și băuturile fermentate produse de persoana fizică, ce nu desfășoară activitate de întreprinzător și consumate de către aceasta și membrii familiei sale, cu condiția să nu fie comercializate.
2. Este scutit de la plata accizelor alcoolul din fructe, în limita a 50 de litri anual, consumat de o persoană fizică, de către membrii familiei acesteia sau de către musafiri, cu condiţia ca niciun fel de vânzare să nu aibă loc, iar alcoolul din fructe, indiferent de concentraţia acestuia, să fie:
3. produs de respectiva persoană fizică din fructe deţinute, cultivate şi furnizate de respectiva persoană fizică de pe o suprafaţă de teren deţinută în temeiul unui drept real, utilizând un dispozitiv de distilare simplu, de mici dimensiuni, înregistrat la autoritatea competentă, şi/sau;
4. produs pentru respectiva persoană fizică în distilerii autorizate din fructele deţinute, cultivate şi furnizate de respectiva persoană fizică de pe o suprafaţă de teren deţinută în temeiul unui drept real.
5. În înţelesul prezentului articol, termenul familie desemnează soţul şi soţia sau soţul, soţia şi copiii lor necăsătoriţi, care locuiesc sau gospodăresc împreună. Este asimilată termenului familie şi situaţia persoanei necăsătorite care locuieşte împreună cu copiii aflaţi în întreţinerea sa, precum şi bărbatul şi femeia necăsătoriţi, cu copiii lor şi al fiecăruia dintre ei, care locuiesc şi gospodăresc împreună. Prin termenul copil se înţelege copilul în vârstă de până la 18 ani sau tinerii majori, cu condiţia ca aceştia să frecventeze cursurile învăţământului liceal sau profesional, proveniţi din căsătoria soţilor, copilul unuia dintre soţi, copilul adoptat, precum şi copilul încredinţat unuia sau ambilor soţi ori dat în plasament familial sau pentru care s-a instituit tutela sau curatela potrivit legii.

**Art. 1213 Scutiri pentru alcool etilic și alte produse alcoolice**

Sunt scutite de la plata accizelor alcoolul etilic și alte produse alcoolice prevăzute la art. 119 alin. (2) lit. a), atunci când sunt:

a) distribuite sub formă de alcool complet denaturat, cu condiţia ca alcoolul etilic să fie/să fi fost denaturat în conformitate cu cerinţele statului membru în care a fost realizată operaţiunea de denaturare completă, astfel cum acestea sunt prevăzute în Regulamentul de punere în aplicare (UE) 2018/1.880 al Comisiei din 30 noiembrie 2018 de modificare a Regulamentului (CE) nr. 3.199/93 privind recunoaşterea reciprocă a procedurilor pentru denaturarea completă a alcoolului în scopul scutirii de la plata accizelor;

b) utilizate în cadrul procesului de fabricaţie a oricărui produs nedestinat consumului uman, cu condiţia ca alcoolul să fi fost denaturat în conformitate cu cerinţele statului membru în care a fost realizată această operaţiune sau, pentru denaturarea alcoolului în Republica Moldova, să respecte prevederile stabilite prin Ordinul Ministerului Finanțelor, scutirea aplicându-se doar în situaţia în care un astfel de alcool denaturat a fost încorporat în produsul care nu este destinat consumului uman sau este utilizat pentru întreţinerea şi curăţarea echipamentelor de producţie utilizate în special pentru acest proces de fabricaţie;

c) utilizate pentru producerea oțetului cu codul NC 2209;

d) atunci când sunt folosite pentru producerea medicamentelor menţionate în Directiva 2001/82/CE a Parlamentului European şi a Consiliului din 6 noiembrie 2001 de instituire a unui cod comunitar cu privire la produsele medicamentoase veterinare şi Directiva 2001/83/CE a Parlamentului European şi a Consiliului din 6 noiembrie 2001 de instituire a unui cod comunitar cu privire la medicamentele de uz uman.

e) utilizate pentru producerea de arome alimentare destinate preparării de alimente sau băuturi nealcoolice ce au o concentrație ce nu depășește 1,2% în volum;

f) utilizate în scop medical în spitale și farmacii;

g) utilizate direct sau ca element al produselor semifabricate pentru producerea de alimente cu ori fără cremă, cu condiția ca în fiecare caz concentrația de alcool să nu depășească 8,5 litri de alcool pur la 100 kg de produs ce intră în compoziția ciocolatei și 5 litri de alcool pur la 100 kg de produs ce intră în compoziția altor produse;

h) utilizate în procese de fabricație, cu condiția ca produsul finit să nu conțină alcool;

i) utilizate ca eșantioane pentru analiză sau ca teste necesare pentru producție ori în scopuri științifice.

j) utilizate în producerea suplimentelor alimentare definite de Directiva 2002/46/CE a Parlamentului European şi a Consiliului din 10 iunie 2002 referitoare la apropierea legislaţiilor statelor membre privind suplimentele alimentare care conţin alcool etilic, dacă pachetul unitar de supliment alimentar eliberat pentru consum nu depăşeşte 0,15 litri şi suplimentele alimentare sunt introduse pe piaţă în temeiul art. 10 din directiva menţionată.

**Articolul 1214 Scutite de la plata accizelor a tutunului prelucrat**

 (1) Sunt scutite de la plata accizelor:

 a) tutunul prelucrat care se distruge sub supraveghere adminis­trativă;

 b) tutunul prelucrat care este destinat exclusiv testelor ştiinţifice şi testelor legate de calitatea produselor;

 c) tutunul prelucrat care urmează a fi reprelucrat de către producător.

 (2) Modalitatea și condițiile de acordare a scutirilor prevăzute la alin.(1) se reglementează prin Ordinul Ministerului Finanțelor.

**Secțiunea a 3- a**

**Regimul de antrepozitare**

**Art.122 - Reguli generale**

* 1. Producţia, transformarea, deţinerea şi depozitarea produselor accizabile, atunci când accizele nu au fost percepute, au loc într-un antrepozit fiscal.
	2. Prevederile alin. (1) nu se aplică pentru berea, vinul, băuturile fermentate, altele decât bere şi vinuri, liniştite sau spumoase, precum şi alcoolul din fructe produse de persoane fizice care nu desfășoară activitate de întreprinzător şi consumate de către acesta, de către membrii familiei acestuia sau de către musafiri, cu condiţia ca niciun fel de vânzare să nu aibă loc.
	3. Antrepozitul fiscal nu poate fi folosit pentru vânzarea cu amănuntul a produselor accizabile, cu următoarele excepții:

a) antrepozitele fiscale care livrează produse energetice către aeronave sau nave;

b) acele livrări care, indiferent de tipul destinatarului - consumator final sau nu, se efectuează prin cisterne, rezervoare sau alte containere similare, care fac parte integrantă din mijlocul de transport care efectuează livrarea;

c) livrările, după cum urmează:

- produsele energetice utilizate în alte scopuri decât în calitate de combustibil pentru motor sau combustibil pentru încălzire;

- utilizarea duală a produselor energetice. Un produs energetic este utilizat dual atunci când este folosit atât în calitate de combustibil pentru încălzire, cât și în alte scopuri decât pentru motor sau pentru încălzire. Utilizarea produselor energetice pentru reducerea chimică și în procesele electrolitic și metalurgic se consideră a fi utilizare duală;

- energia electrică utilizată în principal în scopul reducerii chimice și în procesele electrolitice și metalurgice;

- energia electrică, atunci când reprezintă mai mult de 50% din costul unui produs;

- procesele mineralogice.

d) vânzarea buteliilor din sticlă de vin din cramele sau expozițiile din interiorul antrepozitului fiscal autorizat exclusiv pentru producția de vinuri liniștite și/sau spumoase.

e) vânzarea de bere în interiorul antrepozitului fiscal, autorizat exclusiv pentru producția de bere.

* 1. Este interzisă deținerea unui produs accizabil în afara antrepozitului fiscal, dacă acciza pentru acel produs nu a fost percepută. Deținerea de produse accizabile în afara antrepozitului fiscal, pentru care nu se poate face dovada perceperii accizelor, atrage obligația de plată a acestora.
	2. Este interzisă producerea sau transformarea de produse accizabile în afara antrepozitului fiscal, cu excepțiile prevăzute în prezentul capitol.

**Art.1221 - Condiții de autorizare ca antrepozit fiscal**

**(1)** Persoanele juridice şi persoanele fizice ce desfășoară activitate de întreprinzător, care preconizează să se ocupe cu prelucrarea şi/sau fabricarea mărfurilor supuse accizelor sînt obligate să solicite autorizația de antrepozit fiscal de modelul stabilit de autoritatea competentă, pînă a începe desfăşurarea activităţii în cauză.

**(2)** În cererea de solicitare a autorizației de antrepozit fiscal, adresată autorității competente, solicitantul indică:

**a)** denumirea, numele şi prenumele, adresa juridică (adresele juridice) şi codul fiscal (codurile fiscale) ale locatorului, în cazul în care proprietatea este folosită pentru desfăşurarea activităţii de întreprinzător, în baza contractului de locațiune;

**b)** formele şi metodele concrete de control, a căror aplicare asigură integritatea mărfurilor supuse accizelor, inclusiv la expedierea lor dintr-un antrepozit fiscal în altul ale unuia şi aceluiaşi agent economic, dacă aceste antrepozite se află pe teritorii diferite.
 **c)** tipurile de produse accizabile identificate după codul de produs și cantitatea de produse accizabile estimate a fi produse și/sau depozitate în decursul unui an;

**d)** produsele accizabile care urmează a fi recepționate în regim suspensiv de accize în vederea utilizării ca materie primă în cadrul activității de producție de produse accizabile, identificate prin codul de produs.

**(3)** Odată cu prezentarea cererii solicitantul urmează să prezinte autorității competente documente, prin care se confirmă:

**a)** constituirea în favoarea autorităţii competente a unei garanţii care să asigure plata accizelor ce pot deveni exigibile, în conformitate cu modul stabilit prin Ordinul Ministerului Finanțelor;

**b)** fluxurile operaționale, randamentul utilajelor și a instalațiilor, precum și alte date relevante pentru colectarea și determinarea accizelor;

**c)** capacitatea maximă de producție a instalațiilor și utilajelor în 24 de ore - în cazul autorizării locului pentru producerea produselor accizabile, și/sau capacitatea de depozitare - în cazul autorizării locului pentru depozitarea exclusivă a produselor accizabile, declarate pe propria răspundere de persoana responsabilă a solicitantului.

**(4)** Autoritatea competentă eliberează autorizația de antrepozit fiscal pentru un loc numai dacă sunt îndeplinite următoarele condiții:

**a)** locul urmează a fi folosit pentru producerea, transformarea, deţinerea, depozitarea, primirea şi/sau expedierea produselor accizabile în regim suspensiv de accize;

**b)** locul este amplasat, construit și echipat astfel încât să nu permită scoaterea produselor accizabile din acest loc fără plata accizelor;

**c)** locul nu va fi folosit pentru vânzarea cu amănuntul a produselor accizabile, cu excepțiile prevăzute la [art.122](https://static.anaf.ro/static/10/Anaf/legislatie/Cod_fiscal_norme_2023.htm#A362) alin.(3);

**d)** persoana care urmează să își desfășoare activitatea ca antrepozitar autorizat nu înregistrează obligații fiscale restante la bugetul de stat.

**(5)** Autoritatea competentă refuza eliberarea autorizației de antrepozit fiscal în cazul nerespectării condițiilor prevăzute la alin.(3) și alin.(4).

**Art. 1222 - Obligațiile antrepozitarului autorizat**

(1) Orice antrepozitar autorizat în funcție de activitatea desfășurată trebuie să îndeplinească pe grupe de produse accizabile următoarele cerințe:

a) să constituie în favoarea autorității competente o garanție care să asigure plata accizelor care pot deveni exigibile, în cuantumul și în conformitate cu modul stabilit de Ministerul Finanțelor;

b) să instaleze și să mențină încuietori, sigilii, instrumente de măsură sau alte instrumente similare adecvate, necesare securității produselor accizabile amplasate în antrepozitul fiscal;

c) să asigure menținerea sigiliilor aplicate sub supravegherea autorității competente;

d) să țină evidențe exacte și actualizate, pentru fiecare antrepozit fiscal în parte, cu privire la materiile prime, lucrările în derulare și produsele accizabile finite, produse sau primite în antrepozitele fiscale și expediate din antrepozitele fiscale și să prezinte evidențele corespunzătoare, la cererea autorităților competente;

e) să țină un sistem corespunzător de evidență a stocurilor din antrepozitul fiscal, inclusiv un sistem de administrare, contabil și de securitate;

f) să asigure accesul autorității competente în orice zonă a antrepozitului fiscal, în orice moment în care antrepozitul fiscal este în exploatare și în orice moment în care antrepozitul fiscal este deschis pentru primirea sau expedierea produselor;

g) să prezinte produsele accizabile pentru a fi inspectate de autoritatea competentă, la cererea acesteia;

h) să asigure în mod gratuit un birou în incinta antrepozitului fiscal, la cererea autorității competente;

i) să cerceteze și să raporteze către autoritatea competentă orice pierdere, lipsă sau neregularitate cu privire la produsele accizabile;

j) să înștiințeze autoritățile competente despre orice modificare pe care intenționează să o aducă datelor în baza cărora a fost emisă autorizația de antrepozit, cu minimum 5 zile înainte de producerea modificării;

k) să asigure îndeplinirea pe toată durata de funcționare a condițiilor prevăzute la [art.](https://static.anaf.ro/static/10/Anaf/legislatie/Cod_fiscal_norme_2023.htm#A364)1221 ;

 l) să transmită la autoritatea competentă, până la data de 5 ianuarie a anului următor celui de raportare, situaţiile de raportare prevăzute în Ordinul Ministerului Finanțelor pentru micii producători independenţi de bere, vinuri, băuturi fermentate, altele decât bere şi vinuri, precum şi pentru micile distilerii.

 (2) Cesionarea ori înstrăinarea sub orice formă a acțiunilor sau a părților sociale ale antrepozitarilor autorizați ori ale unui antrepozitar a cărui autorizație a fost anulată, revocată, suspendată sau pentru care a expirat perioada de valabilitate conform prezentului capitol se aduce la cunoștința autorității competente cu cel puțin 60 de zile înainte de realizarea acestei operațiuni, în vederea efectuării inspecției fiscale, cu excepția celor care fac obiectul tranzacțiilor pe piața de capital.

(3) Înstrăinarea activelor de natura imobilizărilor corporale care contribuie direct la producția și/sau depozitarea de produse accizabile ale antrepozitarului autorizat ori ale unui antrepozitar a cărui autorizație a fost anulată sau revocată, suspendată sau pentru care a expirat perioada de valabilitate conform prezentului capitol se poate face numai după ce s-au achitat la bugetul de stat toate obligațiile fiscale ori după ce persoana care urmează să preia activele respective și-a asumat obligația de plată restantă a debitorului printr-un angajament de plată sau printr-un alt act încheiat în formă autentică, cu asigurarea unei garanții sub forma unei scrisori de garanție bancară la nivelul obligațiilor fiscale restante, la data efectuării tranzacției, ale antrepozitarului.

(4) Operatorii economici autorizaţi ca mici producători independenţi sunt obligaţi să înştiinţeze organele competente, în termen de 60 de zile de la data la care constată că limitele maxime prevăzute pentru fiecare categorie de produse în parte au fost depăşite, despre această situaţie de fapt, să calculeze şi să plătească valoarea accizei la nivelul standard al accizei, prevăzut în anexa nr. 1 care face parte integrantă din prezentul titlu.

(5) Operatorii economici autorizaţi ca mică distilerie sunt obligaţi să înştiinţeze organele competente, în termen de 60 de zile de la data la care constată că limita maximă prevăzută la art. 1264 alin. (3) a fost depăşită, despre această situaţie de fapt, să calculeze şi să plătească valoarea accizei la nivelul standard al accizei, prevăzut în anexa nr. 1 care face parte integrantă din prezentul titlu.

**Art. 1223 - Garanții**

(1) Antrepozitarul autorizat, destinatarul înregistrat și expeditorul înregistrat au obligația depunerii la autoritatea competentă a unei garanții, nivelul căreia să asigure plata accizelor ce pot deveni exigibile. Tipul, modul de calcul, valoarea, durata și condițiile de reducere a garanției, pe tipuri de activități și grupe de produse, se stabilește de Ministerul Finanțelor. Garanția poate fi constituită sub formă de:

a) depozit în numerar;

b) scrisoare de garanție/poliță de asigurare de garanție emisă în condițiile legii de o instituție financiară/societate de asigurare înregistrată pe teritoriul Republicii Moldova, autorizată să își desfășoare activitatea pe teritoriul Republicii Moldova, în favoarea autorității competente;

c) angajamentul unui garant.

(2) În situația în care antrepozitarul autorizat, destinatarul înregistrat sau expeditorul înregistrat admite obligații fiscale restante cu mai mult de 30 de zile față de termenul legal de plată, garanția se extinde și asupra acestor obligații.

(3) Prin excepție de la prevederile alin.(1), garanția poate fi depusă de proprietarul produselor accizabile sau, în comun, de către acesta și una dintre persoanele prevăzute la alin.(1), în cazurile și în condițiile stabilite de Ministerul Finanțelor.

(4) Valoarea garanției se analizează anual sau, ori de câte ori este necesar, de către autoritatea competentă, în vederea actualizării în funcție de schimbările intervenite în volumul afacerii sau asupra nivelului accizelor.

(5) Garanţia este valabilă pe întreg teritoriul Uniunii Europene.

**Secțiunea a 4- a**

**Deplasarea produselor accizabile în regim suspensiv de accize**

**Art. 123 Dispoziţii generale pentru locul de expediţie şi de destinaţie a deplasării**

(1) Produsele accizabile pot fi deplasate în regim suspensiv de accize între următoarele locuri:

a) de la un antrepozit fiscal la:

1. un alt antrepozit fiscal;

2. biroul vamal de ieşire potrivit prevederilor art. 329 alin. (5) din Regulamentul de punere în aplicare (UE) 2015/2.447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziţii din Regulamentul (UE) nr. 952/2013 al Parlamentului European şi al Consiliului de stabilire a Codului vamal al Uniunii care în acelaşi timp este şi biroul vamal de plecare pentru regimul de tranzit extern potrivit prevederilor art. 189 alin. (4) din Regulamentul delegat al Comisiei (UE) 2015/2.446 din 28 iulie 2015 de completare a Regulamentului (UE) nr. 952/2013 al Parlamentului European şi al Consiliului în ceea ce priveşte normele detaliate ale anumitor dispoziţii ale Codului vamal al Uniunii;

3. un destinatar înregistrat;

4. un loc de unde produsele accizabile părăsesc teritoriul Uniunii Europene;

5. un destinatar în sensul art.121 alin.(1), în cazul în care produsele sunt expediate de pe teritoriul unui alt stat membru;

b) de la locul de import către un antrepozit fiscal, în cazul în care produsele în cauză sunt expediate de un expeditor înregistrat. În sensul prezentei litere, locul de import reprezintă locul unde produsele sunt puse în liberă circulaţie, potrivit articolul 201 din Regulamentul (UE) nr. 952/2013.

(2) Prin excepţie de la prevederile alin. (1) lit. a) pct. 1 şi 3 şi lit. b) şi cu excepţia situaţiei prevăzute la art. 1244 alin. (4), produsele accizabile pot fi deplasate în regim suspensiv de accize către un loc de livrare directă situat pe teritoriul Republicii Moldova, în cazul în care locul respectiv a fost indicat de antrepozitarul autorizat din Republicii Moldova sau de destinatarul înregistrat, altul decât un destinatar înregistrat care deţine o autorizaţie limitată în conformitate cu prevederile art. 1244 alin. (4).

(3) Cu excepţia cazului în care importul are loc în interiorul unui antrepozit fiscal, produsele accizabile pot fi deplasate de la locul importului în regim suspensiv de accize către un alt loc decât antrepozitul fiscal, doar dacă următoarele sunt furnizate, de către declarant sau de către orice persoană implicată direct sau indirect în îndeplinirea formalităţilor vamale. în conformitate cu prevederile art. 15 din Regulamentul (UE) nr. 952/2013, autorităţilor competente ale statului membru de import:

a) codul unic de acciză, în temeiul art. 19 alin. (2) lit. (a) din Regulamentul (UE) nr. 389/2012 al Consiliului din 2 mai 2012 privind cooperarea administrativă în domeniul accizelor şi de abrogare a Regulamentului (CE) nr. 2.073/2004, care identifică expeditorul înregistrat pentru deplasare;

b) codul unic de acciză, în temeiul art. 19 alin. (2) lit. (a) din Regulamentul (UE) nr. 389/2012 al Consiliului din 2 mai 2012 privind cooperarea administrativă în domeniul accizelor şi de abrogare a Regulamentului (CE) nr. 2.073/2004, care identifică destinatarul căruia îi sunt expediate produsele;

c) dacă este cazul, dovada faptului că mărfurile importate sunt destinate a fi expediate de pe teritoriul statului membru de import către teritoriul unui alt stat membru.

(4) Antrepozitarul autorizat sau destinatarul înregistrat prevăzuţi la alin. (3) au obligaţia de a respecta cerinţele prevăzute la art. 1233 alin. (1).

(5) Prevederile alin.(1) – (3) se aplică şi deplasărilor de produse accizabile cu nivel de accize zero care nu au fost eliberate pentru consum.

(6) Deplasarea produselor accizabile în regim suspensiv de accize începe, în cazurile prevăzute la alin.(1) lit.a), în momentul în care produsele accizabile părăsesc antrepozitul fiscal de expediţie şi, în cazurile prevăzute la alin. (1) lit. b) - în momentul în care aceste produse sunt puse în liberă circulaţie, în momentul în care aceste produse sunt puse în liberă circulaţie, în conformitate cu prevederile art. 201 din Regulamentul (UE) nr. 952/2013.

(7) Deplasarea în regim suspensiv de accize a produselor accizabile se încheie:

1. în cazurile prevăzute la alin. (1) lit. a) pct. 1, 3 şi 5 şi lit. b), în momentul în care destinatarul a recepţionat produsele accizabile;

2. în cazurile prevăzute la alin. (1) lit. a) pct. 4, în momentul în care produsele accizabile au părăsit teritoriul Uniunii Europene;

3. în cazurile menţionate la alin. (1) lit. a) pct. 2, în momentul în care produsele accizabile sunt plasate sub regimul de tranzit extern.

**Art. 1231 Documentul administrativ de însoțire a produselor accizabile deplasate în regim suspensiv de accize.**

(1) Deplasarea produselor accizabile este considerată ca având loc în regim suspensiv de accize doar dacă este acoperită de un document administrativ, în conformitate cu prevederile alin.(2) şi (3).

(2) În sensul alin.(1), expeditorul depune un proiect de document administrativ la autoritățile competente din statul de expediție, prin intermediul sistemului informatizat utilizat pentru circulația și controlul produselor accizabile, menționat la art. 1 din Decizia (UE) 2020/263 a Parlamentului European și a Consiliului din 15 ianuarie 2020 privind informatizarea circulației și a controlului produselor accizabile (reformare).

(3) Autoritatea competentă din statul expeditorului, prin sistemul informatizat prevăzut la alin.(2), efectuează o verificare electronică a datelor din proiectul de document administrativ electronic, iar în cazul în care:

a) datele nu sunt corecte, proiectul de document administrativ electronic nu este validat, iar expeditorul este informat;

b) datele sunt corecte, proiectul de document administrativ electronic este validat de către autoritatea competentă prin atribuirea unui cod de referinţă administrativ unic, specific fiecărei mişcări în regim suspensiv de accize și îl comunică expeditorului.

(4) În cazurile prevăzute la art.123 alin.(1) lit.a) pct.1, pct.3 şi pct.5, autoritatea competentă a expeditorului transmite fără întârziere documentul administrativ electronic autorităţii competente a destinatarului, care la rândul ei îl transmite destinatarului prin intermediul sistemului informatic, în cazul în care acesta este un antrepozitar autorizat sau un destinatar înregistrat. Dacă produsele accizabile sunt destinate unui antrepozitar autorizat din Republica Moldova, în cazurile prevăzute la art.123 alin.(1) lit. a) pct.1 și alin.1) lit. b) autoritatea competentă din Republica Moldova înaintează în mod direct respectivului antrepozitar autorizat documentul administrativ electronic.

(5) Atunci când expeditorul este din Republica Moldova, acesta furnizează persoanei care însoțește produsele accizabile un exemplar tipărit al documentului administrativ electronic sau, în cazul în care produsele nu sunt însoțite de o astfel de persoană, transportatorului codul de referință administrativ unic.

(6) Persoana care însoțește produsele accizabile sau transportatorul trebuie să furnizeze autorității competente, codul de referință administrativ unic oricând este solicitat, pe întreaga durată a deplasării în regim suspensiv de accize. După caz, autoritatea competentă poate solicita un exemplar tipărit al documentului administrativ electronic sau orice alt document comercial.

(7) Expeditorul poate anula documentul administrativ electronic, prin intermediul sistemului informatizat, atât timp cât deplasarea nu a început potrivit prevederilor art.123 alin.(1).

 (8) Atunci când produsele accizabile sunt deplasate în regim suspensiv de accize de la un expeditor din alt stat membru la un destinatar din Republica Moldova, expeditorul furnizează persoanei care însoțește produsele accizabile sau, în cazul în care produsele nu sunt însoțite de o astfel de persoană, transportatorului codul de referință administrativ unic.

 (9) În cursul deplasării în regim suspensiv de accize, expeditorul poate modifica destinaţia sau destinatarul produselor accizabile prin intermediul sistemului informatizat, şi poate indica o nouă destinaţie, care trebuie să fie una dintre destinaţiile prevăzute la art. 123 alin.(1) lit.a) pct.1 - 4 ori alin.(2), în condiţiile prevăzute de autoritatea competentă.

(10) Pentru a modifica destinația sau destinatarul produselor accizabile conform alin. (9), expeditorul prezintă autorității competente un proiect de document electronic de modificare a destinației, prin intermediul sistemului informatizat.

**Art.1232 Indisponibilitatea sistemului informatizat la expediere**

(1) Prin excepţie de la prevederile art.1231 alin. (1), în cazul în care sistemul informatizat este indisponibil în Republica Moldova, expeditorul poate începe o deplasare de produse accizabile în regim suspensiv de accize, în următoarele condiţii:

a) produsele să fie însoţite de un document de rezervă care conţine aceleaşi date ca şi proiectul de document administrativ electronic prevăzut la art.1231 alin. (2);

b) să informeze autoritatea competentă înainte de începerea deplasării, prin procedura stabilită de autoritatea competentă.

(2) În cazul în care sistemul informatizat redevine disponibil, expeditorul prezintă un proiect de document administrativ electronic, în conformitate cu art.1231 alin. (2).

(3) De îndată ce informaţiile cuprinse în documentul administrativ electronic sunt validate, în conformitate cu prevederile art.1231 alin.(3), acest document înlocuieşte documentul de rezervă prevăzut la alin.(1) lit.a) al prezentului articol. Prevederile art.1233 şi art.1235 se aplică în mod corespunzător.

(4) O copie de pe documentul de rezervă prevăzut la alin.(1) lit.a) se păstrează de expeditor în evidenţele sale.

(5) În cazul în care sistemul informatizat este indisponibil la expediţie, expeditorul comunică informaţiile prevăzute la art.1231 alin.(9) prin intermediul unor mijloace alternative de comunicare. În acest scop, expeditorul în cauză informează autoritatea competentă a expeditorului înaintea modificării destinaţiei. Prevederile alin.(2) - (4) se aplică în mod corespunzător.

(6) În cazul în care sistemul informatizat este indisponibil în statul membru de expediție, în cazurile menționate la art.123 alin.(1) lit.a) pct. 2 și 4, expeditorul furnizează declarantului o copie a documentului de rezervă menționat la alin.(1) lit. a) al prezentului articol.

(7) Declarantul furnizează autorităților competente ale statului membru de export o copie a respectivului document de rezervă, al cărui conținut trebuie să corespundă produselor accizabile declarate în declarația de export, sau codul unic de identificare al documentului de rezervă.

**Art. 1233 Formalități la primirea produselor accizabile în regim suspensiv de accize**

(1) La primirea de produse accizabile, la destinaţia prevăzută la art.123 alin.(1) lit.a) pct.1, destinatarul trebuie să respecte următoarele cerinţe:

a) să confirme că produsele accizabile au ajuns la destinaţie;

b) să păstreze produsele primite în vederea verificării şi certificării datelor din documentul administrativ electronic la solicitarea autorităţii competente a destinatarului;

c) să înainteze fără întârziere şi nu mai târziu de 5 zile lucrătoare de la încheierea deplasării, cu excepţia cazurilor justificate corespunzător autorităţii competente, un raport privind primirea acestora, denumit în continuare raport de primire, utilizând sistemul informatizat.

(2) În cazul în care locul de expediţie şi cel de destinaţie se află în Republica Moldova primirea produselor accizabile în regim suspensiv de accize se confirmă expeditorului potrivit procedurii stabilite prin ordinul autorității competente.

(3) Modalităţile de confirmare a faptului că produsele accizabile au ajuns la destinaţie şi de trimitere a raportului de primire a produselor accizabile de către destinatarii menţionaţi la art.121 alin.(1) sunt prevăzute de autoritatea competentă.

(4) Autoritatea competentă efectuează o verificare electronică a datelor din raportul de primire, după care:

1. în cazul în care datele sunt corecte, autoritatea competentă confirmă înregistrarea raportului de primire;

2. în cazul în care datele nu sunt corecte, destinatarul este informat fără întârziere în următoarea zi lucrătoare despre acest fapt.

(5) Atunci când expeditorul este din alt stat membru, raportul de primire se înaintează acestuia prin intermediul autorității competente din statul membru, de către autoritatea competentă din Republica Moldova.

**Art.1234 Prelucrarea documentului administrativ electronic în cazul produselor accizabile exportate**

(1) În cazul prevăzut la art.123 alin.(1) lit. a) pct. 2 și 4 autoritatea competentă din statul expeditorului înaintează documentul administrativ electronic autorităţii competente din statul membru în care declaraţia de export este depusă în conformitate cu prevederile art. 221 alin. (2) din Regulamentul de punere în aplicare (UE) 2015/2447, denumit în continuare statul membru de export, dacă statul membru de export este altul decât Republica Moldova.

(2) Declarantul furnizează autorităților competente ale statului membru de export codul de referință administrativ unic care indică produsele accizabile menționate în declarația de export.

(3) Autoritățile competente din statul membru de export verifică, înainte de acordarea liberului de vamă pentru exportul mărfurilor, dacă datele din documentul administrativ electronic corespund celor din declarația de export.

(4) În cazul în care există neconcordanțe între documentul administrativ electronic și declarația de export, autoritățile competente din statul membru de export înștiințează autoritățile competente din statul membru de expediție prin intermediul sistemului informatizat.

(5) În cazul în care mărfurile nu mai urmează să fie scoase de pe teritoriul vamal al Uniunii Europene, autoritățile competente din statul membru de export trimit o notificare în acest sens autorităților competente din statul membru de expediție prin intermediul sistemului informatizat de îndată ce iau cunoștință de faptul că mărfurile nu vor mai fi scoase de pe teritoriul vamal al Uniunii Europene. Autoritățile competente din statul membru de expediție transmit de îndată notificarea expeditorului. La primirea notificării, expeditorul anulează documentul administrativ electronic, astfel cum se prevede la art. 1231 alin.(7), sau modifică destinația mărfurilor, astfel cum se prevede la art.1231 alin.(9), după caz.

**Art. 1235 Formalități la încheierea deplasării mărfurilor exportate**

(1) În situaţiile prevăzute la art.123 alin.(1) lit.a) pct.4, este întocmit un raport de export de către autoritatea competentă, pe baza informațiilor referitoare la ieșirea mărfurilor pe care le-au primit de la biroul vamal de ieşire, utilizându-se sistemul informatizat.

(2) Autoritatea competentă efectuează o verificare electronică a integralității datelor pe baza cărora urmează să se întocmească raportul de export în conformitate cu prevederile alin.(1). După verificarea respectivelor date, autoritatea competentă transmite expeditorului raportul de export.

(3) Forma raportului de export și modalităţile de întocmire a acestuia, sunt prevăzute prin Ordinul Ministerului Finanțelor.

**Art. 1236 Documente de rezervă la destinație sau în cazuri de export**

(1) În cazul în care, în situaţiile prevăzute la art.123 alin.(1) lit.a) pct.1, 3 şi 5 și lit.b), raportul de primire prevăzut la art.1233 alin.(1) lit.c) nu poate fi prezentat la încheierea deplasării produselor accizabile în termenul prevăzut la respectivul articol, deoarece fie sistemul informatizat nu este disponibil în Republica Moldova, fie în situaţia prevăzută la art. 1232 alin. (1) nu au fost încă îndeplinite procedurile prevăzute la art. 1232 alin. (2) şi (3), destinatarul prezintă autorităţii competente din Republica Moldova, un document de rezervă care conţine aceleaşi informaţii ca şi raportul de primire şi care atestă încheierea deplasării.

(2) Cu excepţia cazului în care destinatarul poate prezenta, în scurt timp, prin intermediul sistemului informatizat, raportul de primire prevăzut la art. 1233 alin. (1) lit. c), autoritatea competentă din Republica Moldova trimite o copie de pe documentul de rezervă prevăzut la alin.(1) autorităţii competente din statul membru de expediţie, care o transmite expeditorului sau o pune la dispoziţia acestuia.

(3) De îndată ce sistemul informatizat redevine disponibil sau de îndată ce procedurile prevăzute la art.1232 alin.(2) şi alin.(3) sunt îndeplinite, destinatarul prezintă un raport de primire, în conformitate cu art.1233 alin.(1) lit.c). Prevederile art.1232 alin.(5) se aplică în mod corespunzător.

(4) În cazul în care, în situaţiile prevăzute la art. 123 alin. (1) lit. a) pct. 2 și 4, raportul de export prevăzut la art.1235 alin. (1), nu se poate întocmi la încheierea deplasării produselor accizabile deoarece fie sistemul informatizat nu este disponibil în Republica Moldova, fie nu au fost încă îndeplinite procedurile prevăzute la art.1232 alin. (2) şi (3) autoritatea competentă perfectează un document de rezervă, care conţine aceleaşi date ca raportul de export, cu excepţia cazului în care raportul de export se poate întocmi în scurt timp, prin intermediul sistemului informatizat.

(5) În cazul prevăzut la alin.(4), autoritatea competentă transmite sau pune la dispoziţia expeditorului o copie a documentului de rezervă menționat la alin.(1).

(6) De îndată ce sistemul informatizat redevine disponibil în Republica Molodva sau de îndată ce procedurile prevăzute la art.1232 alin. (2) şi (3) sunt îndeplinite, autorităţile competente din statul membru de export trimit un raport de export, în conformitate cu prevederile art.1235 alin. (1) și (2).

**Art. 1237 Dovezi alternative ale primirii și ale ieșirii**

(1) Fără să contravină prevederilor art.1236, raportul de primire sau raportul de export constituie dovada faptului că deplasarea produselor accizabile s-a încheiat în conformitate cu prevederile art.123 alin.(7).

(2) Prin excepție de la prevederile alin.(1), în absența unui raport de primire sau a unui raport de export din alte motive decât cele prevăzute la art.1236, se poate de asemenea furniza, o dovadă alternativă a încheierii deplasării produselor accizabile în regim suspensiv de accize, în conformitate cu prevederile alin. (3) și (4).

(3) În cazurile prevăzute la art.123 alin.(1) lit. a) pct. 1, 3 și 5, dovada alternativă a încheierii deplasării poate fi furnizată printr-o viză a autorităților competente din statul membru de destinație, pe baza unor dovezi corespunzătoare, care să indice că produsele accizabile au ajuns la destinație.

(4) Un document de rezervă menționat la art.1232 alin.(1) lit.a) constituie o dovadă corespunzătoare.

(5) În cazurile prevăzute la art.123 alin.(1) lit.a) pct.2 și 4, pentru a stabili dacă produsele accizabile aflate în situațiile enunțate la alin. (1) au fost scoase de pe teritoriul Uniunii Europene, autoritățile competente din statul membru de expediție:

a) acceptă viza autorităților competente din statul membru pe teritoriul căruia este situat biroul vamal de ieșire, prin care se atestă că produsele accizabile au părăsit teritoriul Uniunii Europene sau că produsele accizabile au fost plasate sub regimul de tranzit extern în conformitate cu prevederile art.123 alin.(1) lit.a) pct.2 ca dovadă corespunzătoare a scoaterii produselor de pe teritoriul Uniunii Europene;

b) pot lua în considerare orice combinație a următoarelor elemente doveditoare:

1. un aviz de expediție;

2. un document semnat sau autentificat de operatorul economic care a scos produsele accizabile în afara teritoriului vamal al Uniunii Europene prin care se atestă ieșirea respectivelor produse;

3. un document în care autoritatea competentă a unui stat membru sau a unei țări terțe certifică livrarea în conformitate cu normele și procedurile aplicabile respectivei certificări în acel stat sau în acea țară;

4. evidențe ale mărfurilor livrate navelor, aeronavelor sau instalațiilor offshore deținute de operatorii economici;

5. alte dovezi acceptabile pentru autoritățile din statul membru de expediție.

(6) În momentul în care autoritățile competente din statul membru de expediție au admis dovezile corespunzătoare, acestea închid deplasarea în sistemul informatizat.

**Art.1238** **Delegarea de competențe și conferirea de competențe de executare în privința documentelor care urmează să fie schimbate în regimul suspensiv de accize**

(1) Structura şi conţinutul documentelor administrative electronice schimbate prin intermediul sistemului informatizat potrivit art.1231, 1233, 1234 și 1235 de către persoanele şi autorităţile competente implicate în cazul unei deplasări de produse accizabile în regim suspensiv de accize, normele şi procedurile pentru schimbul de documente administrative electronice în cazul unei deplasări de produse accizabile în regim suspensiv de accize, precum și structura, conținutul, normele și procedurile de utilizare a documentelor de rezervă prevăzute la art.1232 şi 1236 sunt stabilite de Comisia Europeană.

 (2) Situaţiile în care sistemul informatizat este considerat indisponibil în Republica Moldova, precum şi normele şi procedurile care trebuie urmate în aceste situaţii sunt stabilite de autoritatea competentă.

**Secțiunea a 5-a**

**Procedura care trebuie urmată în cazul deplasărilor de produse accizabile care au fost eliberate pentru consum pe teritoriul unui stat membru şi care sunt deplasate către teritoriul altui stat membru pentru a fi livrate acolo în scopuri comerciale**

**Art.124 Achiziții realizate de o persoană particulară**

(1) Accizele pentru produsele accizabile achiziționate de o persoană fizică pentru uzul său propriu și transportate personal de respectiva persoană fizică de pe teritoriul unui stat membru pe teritoriul Republicii Moldova sunt exigibile numai în statul membru în care se achiziționează produsele accizabile.

(2) Pentru a stabili dacă produsele accizabile prevăzute la alin.(1) sunt destinate uzului propriu al unei persoane fizice, se iau în considerare următoarele elemente:

a) statutul comercial al celui care deține produsele accizabile și motivele pentru care le deține;

b) locul în care se află produsele accizabile sau, dacă este cazul, modul de transport utilizat;

c) orice document referitor la produsele accizabile;

d) natura produselor accizabile;

e) cantitatea de produse accizabile.

(3) Produsele achiziționate şi transportate de persoanele fizice se consideră a fi destinate uzului propriu, în condițiile în care nu depăşesc următoarele limite cantitative:

 a) tutunuri prelucrate:

 1. ţigarete - 800 de bucăţi;

 2. ţigări (cu o greutate maximă de 3 grame/bucată) - 400 de bucăţi;

 3. ţigări de foi - 200 de bucăţi;

 4. tutun de fumat - 1 kg;

 b) băuturi alcoolice:

 1. băuturi spirtoase - 10 litri;

 2. produse intermediare - 20 litri;

 3. vinuri - 90 litri (din care maximum 60 l de vinuri spumoase);

 4. bere - 110 litri.

(4) Produsele achiziționate şi transportate în cantități superioare limitelor prevăzute la alin. (3) şi destinate consumului în Republica Moldova se consideră a fi achiziționate în scopuri comerciale şi, în acest caz, se datorează acciza în Republica Moldova.

(5) Accizele sunt exigibile în Republica Moldova și pentru cantitățile de produse energetice eliberate deja pentru consum într-un alt stat membru, dacă aceste produse sunt transportate cu ajutorul unor mijloace de transport atipice de către o persoană fizică sau în numele unei persoane fizice. În sensul prezentului alineat, „mijloace de transport atipice” reprezintă transportul de combustibili în alte recipiente decât rezervoarele vehiculelor sau în canistre adecvate pentru combustibili și transportul de produse lichide pentru încălzire în alte recipiente decât în camioane-cisternă folosite în numele unor agenți economici.

**Art.1241 Dispoziții generale** **în cazul deplasărilor de produse accizabile de pe teritoriul unui stat membru către teritoriul altui stat membru**

1. În cazul în care produsele accizabile care au fost eliberate pentru consum într-un stat membru sunt deplasate către teritoriul Republicii Moldova pentru a fi livrate în Republica Moldova în scopuri comerciale sau pentru a fi utilizate în Republica Moldova, produsele în cauză sunt supuse accizelor în Republica Moldova. În sensul prezentului articol, produsele accizabile pot fi deplasate numai de la un expeditor certificat către un destinatar certificat.
2. Produsele accizabile se consideră livrate în scopuri comerciale în cazurile în care au fost eliberate pentru consum pe teritoriul unui stat membru, au fost deplasate din respectivul stat membru către teritoriul Republica Moldova și sunt livrate fie către o altă persoană decât o persoană fizică, fie către o persoană fizică, dacă deplasarea nu face obiectul art.124 sau al art.12416. Produsele accizabile nu se consideră a fi livrate în scopuri comerciale în cazurile în care sunt transportate de o persoană fizică pentru uz propriu atunci când sunt deplasate de pe teritoriul celuilalt stat membru.
3. Deplasarea produselor accizabile începe în momentul în care produsele accizabile părăsesc locațiile expeditorului certificat sau orice loc situat în statul membru de expediție, care este notificat autorităților competente din statul membru de expediție înaintea începerii deplasării.
4. Deplasarea produselor accizabile se încheie în momentul în care destinatarul certificat a recepționat produsele accizabile la locațiile sale sau în orice loc situat în statul membru de destinație, care este notificat autorităților competente din statul membru de destinație înaintea începerii deplasării.
5. Condițiile de exigibilitate şi nivelul accizelor care urmează să fie aplicate sunt cele în vigoare la data la care accizele devin exigibile în statul membru de destinație.
6. În cazul în care Republica Moldova este statul membru de destinație, condițiile de exigibilitate şi nivelul accizelor care urmează să fie aplicate sunt cele în vigoare la data la care accizele devin exigibile.
7. În cazul produselor accizabile care au fost deja eliberate pentru consum în Republica Moldova şi care sunt livrate într-un alt stat membru, persoana care a efectuat livrarea poate beneficia, la cerere, de restituirea accizelor dacă autoritatea competentă constată că accizele au devenit exigibile şi au fost percepute în acel stat membru.

**Art. 1242 Faptul generator în cazul deplasărilor de produse accizabile care au fost eliberate pentru consum**

(1) Destinatarului certificat îi revine obligația de a plăti acciza, care devine exigibilă atunci când mărfurile au fost livrate către statul membru de destinație, cu excepția cazului în care în cursul deplasării apare o neregulă în temeiul art. 124 18.

(2) În cazul lipsei înregistrării uneia sau a tuturor persoanelor implicate în deplasare, acestor persoane le revine, obligația de a plăti accizele.

(3) Produsele accizabile deținute la bordul unei nave sau al unei aeronave care efectuează traversări sau zboruri între teritoriul unui alt stat membru și Republica Moldova, dar care nu sunt disponibile pentru vânzare în momentul în care nava sau aeronava se află pe teritoriul unuia dintre aceste state membre, nu sunt supuse accizelor în statul membru respectiv.

**Art.1243 Înregistrarea persoanelor care desfășoară activități cu produse accizabile eliberate pentru consum pe teritoriul altui stat membru și deplasate către alt stat membru**

(1) Înregistrarea destinatarilor certificați, destinatarilor înregistrați, expeditorilor înregistrați și a expeditorilor certificați se efectuează de către autoritatea competentă.

(2) Procedura şi condiţiile în care se realizează înregistrarea destinatarilor certificați, destinatarilor înregistrați, expeditorilor înregistrați și a expeditorilor certificați se stabilesc prin ordinul autorității competente.

**Art.1244 Obligațiile destinatarului înregistrat**

1. Persoana care intenționează să primească, în cadrul activității sale, produse accizabile care se deplasează în regim suspensiv de accize dintr-un alt stat membru trebuie să se autorizeze în calitate de destinatar înregistrat.
2. Destinatarul înregistrat nu are dreptul de a produce, de a transforma, de a deține, de a depozita sau de a expedia produse accizabile în regim suspensiv de accize.
3. Orice destinatar înregistrat are obligaţia de a îndeplini următoarele cerinţe:

a) să garanteze plata accizelor în condiţiile prevăzute în Ordinul Ministerului Finanțelor, înaintea expedierii de către antrepozitarul autorizat sau a expeditorului înregistrat a produselor accizabile;

b) la încheierea deplasării, să înscrie în evidenţe sale produsele accizabile primite în regim suspensiv de accize;

c) să accepte orice control al autorităţii competente, pentru a se asigura că produsele au fost efectiv primite.

1. Destinatarul înregistrat care primeşte doar ocazional produse accizabile poate să îşi desfăşoare activitatea în această calitate numai în baza autorizaţiei valabile emise de autoritatea competentă. Autorizarea prevăzută la art. 120 pct.15) se face pentru o cantitate-limită de produse accizabile primită de la un singur expeditor şi pentru o perioadă de timp limitată, potrivit prevederilor din Ordinul Ministerului Finanțelor.

**Art.1245 Obligațiile destinatarului certificat**

1. Persoana care intenționează să recepționeze, în cadrul activității desfășurate de respectiva persoană, produse accizabile care au fost eliberate pentru consum într-un stat membru și care apoi sunt deplasate către teritoriul Republicii Moldova pentru a fi livrate în Republica Moldova în scopuri comerciale sau pentru a fi utilizate în Republica Moldova trebuie să se înregistreze în calitate de destinatar certificat.
2. Destinatarul certificat nu are dreptul de a expedia produse accizabile înainte ca acesta să deţină documentul de plată care să ateste virarea la bugetul de stat a valorii accizelor aferente cantităţii ce urmează a fi expediată.

(3) Orice destinatar certificat are obligația de a îndeplini următoarele cerințe:

a) să garanteze plata accizelor, prin constituirea unei garanții, care acoperă riscurile inerente neplății accizelor care pot apărea pe parcursul deplasării pe teritoriile statelor membre tranzitate și în Republica Moldova, înaintea expedierii produselor accizabile, în condițiile prevăzute autoritatea competentă;

b) să înscrie în evidențe produsele accizabile primite, care au fost eliberate pentru consum într-un stat membru și care sunt deplasate către teritoriul Republicii Moldova pentru a fi livrate în Republica Moldova în scopuri comerciale sau pentru a fi utilizate în Republica Moldova, la încheierea deplasării produselor;

c) să plătească accizele exigibile în Republica Molodova în ziua lucrătoare imediat următoare celei în care s-a încheiat deplasarea produselor;

d) să accepte orice control care permite autorității competente să se asigure că produsele au fost efectiv primite și că accizele exigibile pentru acestea au fost plătite;

e) să asigure îndeplinirea pe toată durata de funcționare a condițiilor de înregistrare ca destinatar certificat.

(4) În situația în care intervin modificări fată de datele menționate în atestat, destinatarul certificat are obligația de a depune o cerere la autoritatea competentă potrivit prevederilor aprobate de aceasta.

(5) Destinatarul certificat nu poate realiza recepția de produse accizabile într-un nou loc dacă acesta nu a fost declarat.

**Art.1246 Obligațiile expeditorului înregistrat**

1. Persoana care intenționează să expedieze în regim suspensiv de accize produse accizabile puse în liberă circulație trebuie să se autorizeze în calitate de expeditor înregistrat.
2. Orice expeditor înregistrat are obligația de a garanta plata accizelor în condițiile prevăzute în Ordinul Ministerului Finanțelor, înaintea expedierii produselor accizabile.
3. În situația în care intervin modificări față de datele menționate în autorizație, expeditorul înregistrat are obligația de a depune o cerere la autoritatea competentă, potrivit prevederilor din Ordinul Ministerului Finanțelor.
4. Expeditorul înregistrat are obligația să transmită la autoritatea competentă, până la data de 15 a lunii următoare celei de raportare, situațiile de raportare prevăzute în Ordinul Ministerului Finanțelor.

**Art.1247 Obligațiile expeditorului certificat**

1. Persoana care intenționează să expedieze, în cadrul activității desfășurate de respectiva persoană, produse accizabile care au fost eliberate pentru consum pe teritoriul Republicii Moldova și care apoi sunt deplasate către teritoriul unui alt stat membru pentru a fi livrate acolo în scopuri comerciale sau pentru a fi utilizate acolo, trebuie să se înregistreze în calitate de expeditor certificat.
2. În situația în care intervin modificări față de datele menționate în atestat, expeditorul certificat are obligația de a depune o cerere la autoritatea competentă, potrivit prevederilor aprobate de aceasta.

**Art. 1248 Condiții aplicabile unei deplasări de produse accizabile în temeiul prezentei secțiuni**

(1) În situațiile prevăzute la art.1241  alin. (1) și (6) , o deplasare de produse accizabile este considerată ca respectând cerințele numai dacă este însoțită de un document administrativ simplificat electronic prelucrat în conformitate cu prevederile 1249.

(2) Destinatarul certificat trebuie să îndeplinească cumulativ cerințele prevăzute la art. 1245 alin. (3).

(3) Prin excepție de la prevederile art. 1245 alin. (3) lit. a), garanția poate fi depusă de transportator, de proprietarul produselor accizabile, de expeditorul certificat sau, în comun, de orice combinație a două sau mai multe dintre aceste persoane cu sau fără destinatarul certificat.

(4) Garanția prevăzută la art. 1245 alin. (3) lit. a) este valabilă pe întreg teritoriul Uniunii Europene.

(5) Tipul, modul de calcul, valoarea, durata și condițiile de reducere a garanției sunt prevăzute de autoritatea competente, pe tipuri de activități și grupe de produse.

(6) Un antrepozitar autorizat sau un expeditor înregistrat poate acționa drept expeditor certificat după ce a informat autoritățile competente.

(7) Un antrepozitar autorizat sau un destinatar înregistrat poate acționa drept destinatar certificat după ce a informat autoritățile competente.

 (8) În cazul destinatarului certificat care primește doar ocazional produse accizabile care au fost eliberate pentru consum într-un stat membru și care sunt deplasate către teritoriul Republicii Moldova pentru a fi livrate în Republica Moldova în scopuri comerciale sau pentru a fi utilizate în Republica Moldova, atestatul are valabilitate de 12 luni consecutive de la data emiterii acestuia.

(9) Expeditorul certificat care trimite doar ocazional produse accizabile poate să își desfășoare activitatea în această calitate numai în baza atestatului valabil emis de autoritatea competentă. Înregistrarea prevăzută la art. 120 pct. 18) se limitează la o anumită cantitate de produse accizabile, la un singur destinatar, precum și la o perioadă de timp clar delimitată, potrivit prevederilor aprobate de autoritatea competentă. Astfel de înregistrare ocazională poate, de asemenea, prin excepție de la cerințele prevăzute la art. 120 pct. 18), să fie acordată persoanelor fizice care acționează în calitate de expeditori atunci când produsele accizabile sunt livrate în scopuri comerciale în temeiul art. 1207 alin.(3).

**Art. 1249 Documentul administrativ simplificat electronic**

(1) În cazul în care produsele accizabile sunt deplasate în temeiul prezentei secțiuni, expeditorul certificat prezintă un proiect de document administrativ simplificat electronic autorității competente din statul membru de expediție, prin intermediul sistemului informatizat.

(2) Autoritatea competentă din statul membru de expediție efectuează o verificare electronică a datelor furnizate în proiectul de document administrativ simplificat electronic, după care:

a) în cazul în care datele respective nu sunt corecte, expeditorul certificat este informat în acest sens fără întârziere în următoarea zi lucrătoare;

b) în cazul în care datele respective sunt corecte, autoritatea competentă din statul membru de expediție îi atribuie documentului un cod de referință administrativ simplificat unic, pe care îl comunică expeditorului certificat.

(3) Autoritatea competentă din statul membru de expediție înaintează de îndată documentul administrativ simplificat electronic autorității competente din statul membru de destinație, care îl transmite destinatarului certificat.

(4) Expeditorul certificat furnizează persoanei care însoțește produsele accizabile sau, în cazul în care produsele nu sunt însoțite de o astfel de persoană, transportatorului, codul de referință administrativ simplificat unic. Persoana care însoțește produsele accizabile sau transportatorul furnizează acest cod autorităților competente oricând este solicitat pe întreaga durată a deplasării.

(5) În cursul unei deplasări a produselor accizabile în temeiul prezentei secțiuni, expeditorul certificat poate, prin intermediul sistemului informatizat, modifica destinația la un alt loc de livrare în același stat membru, care este operat de același destinatar certificat, sau înapoi la locul de expediere. În acest scop, expeditorul certificat prezintă un proiect de document electronic de modificare a destinației autorităților competente din statul membru de expediție, prin intermediul sistemului informatizat.

(6) Modelul documentului administrativ simplificat electronic se stabilește prin ordinul autorității competente.

**Art. 12410 Raportul de primire**

(1) La primirea produselor accizabile, destinatarul certificat trebuie să respecte următoarele cerințe:

a) să confirme că produsele accizabile au ajuns la destinație;

b) să păstreze produsele primite până la plata accizei;

c) să înainteze, în termen de 5 zile lucrătoare de la încheierea deplasării, cu excepția cazurilor pe deplin justificate, autorităților competente a destinatarului, un raport privind primirea acestora, denumit în continuare raport de primire, prin intermediul sistemului informatizat.

(2) Autoritatea competentă a destinatarului efectuează o verificare electronică a datelor furnizate în raportul de primire, după care:

a) în cazul în care datele respective nu sunt corecte, destinatarul certificat este informat în acest sens fără întârziere.

b) în cazul în care respectivele date sunt corecte, autoritatea competentă a destinatarului confirmă destinatarului certificat înregistrarea raportului de primire, pe care îl transmite autorității competente a expeditorului. Raportul de primire se consideră a fi o dovadă suficientă că destinatarul certificat a îndeplinit toate formalitățile necesare și că a plătit, dacă este cazul, cu excepția situației în care produsele accizabile sunt scutite de la plata accizelor, accizele datorate către statul membru de destinație, sau urmează un regim suspensiv de accize.

(3) Autoritatea competentă a expeditorului înaintează raportul de primire expeditorului certificat.

(4) Accizele plătite în statul membru de expediție se rambursează la cerere și pe baza raportului de primire menționat la alin.(1).

(5) Modalitățile de confirmare a faptului că produsele accizabile au ajuns la destinație şi de trimitere a raportului de primire a produselor accizabile de către destinatarii menționați la art. 121 alin. (1) sunt prevăzute prin ordinul autorității competente.

**Art. 12411 Procedura de rezervă și recuperare la expediere**

(1) Prin excepție de la prevederile art.1249, în cazul în care sistemul informatizat este indisponibil în Republica Moldova, expeditorul certificat din Republica Moldova poate începe o deplasare de produse accizabile, în următoarele condiții:

a) produsele să fie însoțite de un document de rezervă care conține aceleași date ca proiectul de document administrativ simplificat electronic;

b) expeditorul certificat să informeze autoritatea competentă a expeditorului înainte de începerea deplasării. Statul membru de expediție poate solicita expeditorului certificat o copie a documentului menționat la lit.a), verificarea, de către statul membru de expediție, a datelor conținute de copia respectivă și, în cazurile în care indisponibilitatea sistemului informatizat este imputabilă expeditorului certificat, informații corespunzătoare cu privire la motivele acestei indisponibilități înainte de începerea deplasării.

(2) De îndată ce sistemul informatizat redevine disponibil, expeditorul certificat prezintă un proiect de document administrativ simplificat electronic, în conformitate cu prevederile art.1249 alin.(1). De îndată ce datele cuprinse în proiectul de document administrativ simplificat electronic sunt verificate în conformitate cu prevederile art. 1249 alin.(2), dacă respectivele date sunt corecte, acest document înlocuiește documentul de rezervă.

(3) O copie a documentului de rezervă menționat la alin. (1) lit.a) se păstrează de către expeditorul certificat în evidențele sale.

(4) În cazul în care sistemul informatizat este indisponibil la expediție, expeditorul certificat poate modifica destinația mărfurilor potrivit prevederilor art.1249 alin.(5) și comunică această informație autorității competente a expeditorului prin intermediul unor mijloace alternative de comunicare. Expeditorul certificat informează autoritățile competente din statul membru de expediție înainte de a modifica destinația.

**Art. 12412 Documente de rezervă și recuperarea datelor – raportul de primire**

(1) În cazul în care produsele accizabile sunt deplasate în temeiul prezentei secțiuni, iar raportul de primire nu poate fi prezentat la încheierea deplasării produselor accizabile, fie deoarece sistemul informatizat nu este disponibil în Republica Moldova, fie deoarece nu au fost încă îndeplinite procedurile prevăzute la art. 12410alin.(2), destinatarul certificat prezintă autorității competente din Republica Moldova, un document de rezervă care conține aceleași date ca raportul de primire și care atestă încheierea deplasării.

(2) Cu excepția cazului în care destinatarul certificat poate prezenta în scurt timp, prin intermediul sistemului informatizat, raportul de primire, autoritatea competentă din Republica Moldova trimite o copie a documentului de rezervă menționat la alin. (1) autorității competente din statul membru de expediție. Autoritatea competentă din statul membru de expediție transmite această copie expeditorului certificat sau o pune la dispoziția expeditorului certificat.

(3) De îndată ce sistemul informatizat redevine disponibil sau de îndată ce procedurile prevăzute la art. 12410 alin. (2) sunt îndeplinite, destinatarul certificat prezintă un raport de primire în conformitate cu prevederile art.1249 alin. (1).

**Art. 12413 Dovezi alternative ale primirii**

(1) Prin excepție de la dispozițiile art. 12412, raportul de primire constituie dovada faptului că produsele accizabile au fost livrate destinatarului certificat.

(2) Prin excepție de la alin. (1), în absența unui raport de primire din alte motive decât cele menționate la art.12412, se poate furniza o dovadă alternativă a livrării produselor accizabile printr-o viză a autorității competente din Republica Moldova, pe baza unor dovezi corespunzătoare, care să ateste că produsele accizabile expediate au ajuns la destinație. Documentul de rezervă constituie o dovadă corespunzătoare în sensul alin. (1).

(3) În cazul în care viza autorității competente din Republica Moldova a fost acceptată de autoritățile competente ale statului membru de expediție, aceasta este considerată a constitui o dovadă suficientă a faptului că destinatarul certificat a îndeplinit toate formalitățile necesare și că a efectuat toate plățile accizelor datorate în Republica Moldova.

(4) Modalitățile de confirmare a dovezilor alternative a livrărilor de produse accizabile sunt prevăzute prin ordinul autorității competente.

**Art. 12414 Derogare de la obligația de a utiliza sistemul informatizat – proceduri simplificate în două sau mai multe state membre**

Prin acord și în condițiile stabilite de Republica Moldova și celelalte state membre, pot fi stabilite proceduri simplificate pentru deplasările de produse accizabile în temeiul prezentei secțiuni care au loc între teritoriul Republicii Moldova și teritoriul unuia sau al mai multor state membre.

**Art. 12415 Deplasarea mărfurilor eliberate pentru consum între două locuri de pe teritoriul Republicii Moldova traversând teritoriul unui alt stat membru**

În cazul în care produsele accizabile deja eliberate pentru consum pe teritoriul Republicii Moldova sunt deplasate către o destinație de pe teritoriul Republicii Moldova prin traversarea teritoriului altui stat membru, se aplică următoarele cerințe:

a) deplasarea se face pe baza documentului administrativ simplificat electronic menționat la art. 1248 alin.(1) urmând un itinerar corespunzător;

b) destinatarul certificat atestă faptul că a primit produsele în conformitate cu cerințele stabilite de autoritățile competente din locul de destinație;

c) expeditorul certificat și destinatarul certificat acceptă orice control care permite autorității competente să se asigure că produsele au fost efectiv primite.

**Art. 12416 Vânzarea la distanță**

(1) Vânzarea la distanță din alt stat membru în Republica Moldova reprezintă vânzarea produselor accizabile deja eliberate pentru consum pe teritoriul unui stat membru, achiziționate de către o persoană stabilită în Republica Molodova, alta decât un antrepozitar autorizat, un destinatar înregistrat sau un destinatar certificat, și care nu exercită o activitate economică independentă, și expediate sau transportate către teritoriul Republicii Moldova direct sau indirect de către un expeditor care desfășoară o activitate economică independentă sau în numele acestuia, sunt supuse accizelor în Republica Moldova.

(2) În cazul prevăzut la alin.(1), accizele devin exigibile în Republica Moldova în momentul livrării produselor accizabile. Condițiile de exigibilitate și nivelul accizelor care urmează să fie aplicate sunt cele în vigoare la data la care accizele devin exigibile. Accizele se plătesc în conformitate cu procedura stabilită de autoritatea competentă.

(3) Persoana plătitoare de accize în Republica Moldova este fie expeditorul, fie un reprezentant fiscal al acestuia stabilit în Republica Moldova şi autorizat de autoritatea competentă.

(4) Expeditorul sau reprezentantul fiscal trebuie să îndeplinească următoarele cerințe:

a) înainte de expedierea produselor accizabile trebuie să se înregistreze şi să garanteze plata accizelor în condițiile stabilite și la autoritatea competentă;

b) să plătească accizele, după livrarea produselor accizabile;

c) să țină evidențe contabile ale livrărilor de produse accizabile.

(5) Persoana nestabilită în Republica Moldova care efectuează o vânzare la distanță pe teritoriul republicii trebuie să transmită autorității competente, în nume propriu sau prin reprezentantul fiscal, o declarație lunară privind livrările de produse accizabile, până la data de 25 inclusiv a lunii următoare celei la care se referă declarația, conform modului stabilit de autoritatea competentă.

 (6) Vânzarea la distanță din Republica Moldova în alt stat membru reprezintă vânzarea produselor accizabile deja eliberate pentru consum pe teritoriul Republicii Moldova, achiziționate de către o persoană stabilită în alt stat membru, alta decât un antrepozitar autorizat, un destinatar înregistrat sau un destinatar certificat, și care nu exercită o activitate economică independentă, şi expediate ori transportate către teritoriul acelui stat membru, direct sau indirect, de către expeditorul stabilit în Republica Moldova ori în numele acesteia, sunt supuse accizelor în acel stat membru. Accizele plătite în Republica Moldova se restituie, la solicitarea expeditorului, dacă expeditorul din Republica Moldova sau reprezentantul fiscal al acestuia a urmat procedurile stabilite la alin. (4).

**Art. 12417 Distrugerea și pierderea**

(1) În situațiile prevăzute la art.1241 alin.(1) şi la art.12416 alin.(1), în cazul distrugerii totale sau al pierderii iremediabile a produselor accizabile, în cursul transportului acestora pe teritoriul unui alt stat membru decât cel în care au fost eliberate pentru consum, ca urmare a unui caz de forță majoră sau ca o consecință a autorizării distrugerii mărfurilor de către autoritățile competente din statul membru în cauză, accizele nu sunt exigibile în acel stat membru. În sensul prezentului articol, produsele sunt considerate distruse total sau pierdute iremediabil atunci când devin inutilizabile ca produse accizabile.

(2) În cazul pierderii parțiale din cauza naturii mărfurilor, care are loc în timpul transportului acestora pe teritoriul unui alt stat membru decât cel în care au fost eliberate pentru consum, accizele nu sunt exigibile în acel stat membru atunci când valoarea pierderii se încadrează în pragul comun de pierdere parțială pentru respectivele produse accizabile prevăzute la art. 1203 alin. (11), cu excepția cazului în care un stat membru are motive rezonabile să suspecteze o fraudă sau o neregulă.

(3) Distrugerea totală sau pierderea iremediabilă, totală sau parțială, a produselor accizabile menționată la alin. (1) se dovedește într-un mod considerat satisfăcător de autoritățile competente din statul membru în care a avut loc distrugerea totală ori pierderea iremediabilă, totală sau parțială, sau de autoritățile competente din statul membru în care aceasta a fost constatată, în cazul în care nu este posibil să se determine unde a avut loc.

(4) În cazul în care distrugerea totală sau pierderea iremediabilă, totală sau parțială, a produselor accizabile este stabilită, garanția depusă în conformitate cu prevederile art. 1244 alin. (3) lit. a) sau ale art. 12416 alin. (4) lit. a) se eliberează, integral sau parțial, după caz, la prezentarea unor dovezi corespunzătoare.

(5) Regulile şi condițiile pe baza cărora se determină pierderile menționate la alin. (1) și (2) sunt stabilite de către autoritățile prevăzute la art. 1203 alin. (11) în dependență de tipul mărfii.

**Art. 12418 Nereguli apărute pe parcursul deplasării produselor accizabile**

(1) Atunci când s-a comis o neregulă în cursul unei deplasări a produselor accizabile, în conformitate cu prevederile art.1241 alin. (1) sau cu art. 12416 alin. (1), pe teritoriul unui alt stat membru decât cel în care produsele au fost eliberate pentru consum, acestea sunt supuse accizelor, iar accizele sunt exigibile în statul membru în care s-a comis neregula.

(2) Atunci când s-a constatat o neregulă în cursul unei deplasări a produselor accizabile, în conformitate cu prevederile art. 1241 alin. (1) sau cu art. 12416 alin. (1), pe teritoriul unui alt stat membru decât cel în care produsele au fost eliberate pentru consum şi nu este posibil să se determine locul în care s-a comis neregula, se consideră că aceasta s-a comis în statul membru în care a fost constatată, iar accizele sunt exigibile în acest stat membru. Cu toate acestea, dacă statul membru pe teritoriul căruia s-a comis efectiv neregula este identificat în termen de 3 ani de la data achiziționării produselor accizabile, se aplică dispozițiile alin.(1).

(3) Accizele sunt datorate de persoana care a garantat plata acestora în conformitate cu prevederile art.1244 alin. (3) lit. a) sau cu art. 12416 alin. (4) lit. a) şi de orice persoană care a participat la neregulă. Atunci când mai multe persoane sunt obligate să plătească aceeași acciză, acestea sunt obligate să plătească în solidar respectiva acciză.

(4) Autoritățile competente din statul membru în care produsele accizabile au fost eliberate pentru consum restituie sau remit, la cerere, accizele după perceperea acestora în statul membru în care a fost comisă ori constatată neregula. Autoritățile competente din statul membru de destinație eliberează garanția depusă în temeiul art. 1244 alin. (3) lit. a) sau al art. 12416 alin. (4) lit. a).

(5) În sensul prezentului articol, neregulă reprezintă o situație apărută în cursul unei deplasări a produselor accizabile în temeiul art. 1244 alin. (3) sau al art. 12416 alin. (1), care nu face obiectul art. 12417, din cauza căreia o deplasare ori un segment dintr-o deplasare a unor produse accizabile nu s-a încheiat în mod corespunzător.

(6) Orice lipsă a înregistrării uneia sau a tuturor persoanelor implicate în deplasare care contravine art. 1244 alin. (3) sau art. 12416 alin. (4) lit. a) sau orice nerespectare a dispozițiilor art. 1248 alin. (1) se consideră a fi o neregulă.

**Secțiunea a 6-a**

**Marcarea cu Timbru de acciz**

**Art.125 Reguli generale privind marcarea produselor alcoolice și a produselor din tutun prelucrat**

(1) Sunt pasibile marcării obligatorii cu Timbru de acciz următoarele produse accizabile ambalate în ambalaj individual pentru consum final:

a) alcool și băuturi alcoolice;

b) produse din tutun prelucrat.

 (2) Nu este supus obligației de marcare orice produs accizabil scutit de la plata accizelor.

(3) Produsele accizabile prevăzute la alin.(1) pot fi eliberate pentru consum, pot fi importate pe teritoriul țării sau procurate de la agenţii economici rezidenţi aflaţi pe teritoriul Republicii Moldova care nu au relaţii fiscale cu sistemul ei bugetar numai dacă acestea sunt marcate cu Timbru de acciz conform prevederilor Codului fiscal.

**Art. 1251** **Responsabilitatea marcării**

Responsabilitatea marcării produselor accizabile revine:

1. antrepozitarilor autorizaţi;
2. importatorilor;
3. destinatarilor înregistraţi;
4. destinatarilor certificaţi;
5. entităților care procură mărfuri pasibile marcării cu Timbru de acciz de la agenţii economici rezidenţi aflaţi pe teritoriul Republicii Moldova și care nu au relaţii fiscale cu sistemul ei bugetar.

**Art. 1252 Proceduri de marcare**

1. Modul de procurare, utilizare, de circulaţie, designul timbrelor de acciză, precum și limita admisibilă de distrugere a timbrelor de acciz în procesul de marcare care nu pot fi recuperate se stabilesc de Ministerul Finanțelor.
2. Marcarea produselor accizabile se efectuează pînă la importul acestora, iar în cazul mărfurilor fabricate pe teritoriul Republicii Moldova – pînă la momentul expedierii (transportării) acestora din antrepozitul fiscal.
3. Subiecții menționați la art.1251 au obligaţia să asigure ca timbrul de acciz este aplicat la loc vizibil, pe ambalajul individual al produselor pasibile marcării, astfel încât deschiderea ambalajului să deterioreze timbrul de acciz.
4. Anul fabricării produselor din tutun, indicat pe ambalajul unitar al produselor, trebuie să corespundă anului emiterii timbrului de acciză.
5. Produsele din tutun marcate cu timbre de acciză, pot fi comercializate consumatorilor finali nu mai târziu de 30 de luni ulterioare anului producerii lor.
6. Stocul timbrelor de acciză destinate pentru aplicarea pe ambalajul exterior al produselor din tutun, care nu au fost utilizate/aplicate pentru anul destinat, se restituie până la data de 30 aprilie a anului următor.
7. Produsele accizabile marcate cu timbre de acciz deteriorate ori altfel decât s-a prevăzut la alin. (2) și (3) sunt considerate ca nemarcate.
8. Din suma ce urmează a se vira bugetului de stat cu titlu de accize:

a) antrepozitarii autorizați deduc lunar contravaloarea Timbrelor de acciz aferente cantităților de produse efectiv eliberate pentru consum. Contravaloarea timbrelor de acciz ce urmează a se deduce din acciza devenită exigibilă se determină pe baza prețurilor fără TVA;

b) destinatarii înregistraţi şi destinatarii certificaţi deduc numai contravaloarea timbrelor de acciz aferente cantităţilor de produse efectiv marcate. Contravaloarea timbrelor de acciz ce urmează a se deduce din accize se determină pe baza preţurilor fără TVA.

c) importatorii deduc cu ocazia fiecărei operațiuni de import de produse marcate numai contravaloarea timbrelor de acciz aferente cantităților de produse efectiv importate. Contravaloarea timbrelor de acciz ce urmează a se deduce din accize se determină pe baza prețurilor fără TVA.

d) entitățile care procură mărfuri pasibile marcării cu timbru de acciz de la agenţii economici rezidenţi aflaţi pe teritoriul Republicii Moldova și care nu au relaţii fiscale cu sistemul ei bugetar deduc cu ocazia fiecărei operațiuni de procurare de produse marcate numai contravaloarea timbrelor de acciz aferente cantităților de produse efectiv procurate. Contravaloarea timbrelor de acciz ce urmează a se deduce din accize se determină pe baza prețurilor fără TVA.

(9) Pentru timbrele de acciz distruse în procesul de marcare peste limita maximă admisă, precum și pentru timbrele de acciz pierdute sau furate, operatorii economici datorează contravaloarea accizelor aferente cantităților de produse accizabile care ar fi putut fi marcate. Obligația de plată a contravalorii accizelor intervine în ultima zi a lunii în care s-a înregistrat distrugerea, pierderea sau furtul, iar termenul de plată al acesteia este până la data de 25 inclusiv a lunii imediat următoare.

**Secțiunea a 7-a**

**Alcool și băuturi alcoolice**

**Articolul 126 Bere**

1. În înțelesul prezentei secțiuni, bere reprezintă orice produs încadrat la codul NC 2203 sau orice produs care conține un amestec de bere și de băuturi nealcoolice, încadrat la codul NC 2206, având, și într-un caz, și în altul, o concentrație alcoolică mai mare de 0,5% în volum.
2. Accizele aplicate la bere sunt stabilite în sumă absolută la unitatea de măsură a mărfii.
3. Nivelul redus al accizelor prevăzut la art.1206 alin.(3) se aplică pentru micii producători independenţi de bere care declară pe propria răspundere că vor produce o cantitate mai mică de 200.000 hl de bere/an.
4. Fiecare mic producător independent are obligaţia de a depune la organul competent, până la data de 15 ianuarie a fiecărui an, o declaraţie pe propria răspundere privind cantitatea de bere pe care a produs-o în anul calendaristic precedent şi/sau cantitatea de bere pe care urmează să o producă în anul în curs, potrivit prevederilor stabilite de organul competent.
5. Atunci când antrepozitarul autorizat nu respectă cele declarate prin declaraţia pe propria răspundere prevăzută la alin. (3) sau alin. (4), după caz, acesta este obligat la plata unei sume reprezentând nivelul standard al accizei prevăzut pentru bere în anexa nr. 1 care face parte integrantă din prezentul titlu, aplicat asupra diferenţei cantităţii care depăşeşte 200.000 hl.
6. Sumele calculate conform alin.(5) se stabilesc la data de 31 decembrie a anului în care s-a înregistrat depăşirea cantităţii declarate şi se plătesc de către antrepozitarul autorizat până la data de 25 ianuarie a anului următor.
7. În anul calendaristic următor celui în care antrepozitarul autorizat a realizat o producţie mai mare de 200.000 hl, acesta nu beneficiază de nivelul redus al accizelor.
8. Antrepozitarul autorizat care produce şi alte produse accizabile care se încadrează în prevederile art.119 alin. (2) lit. a) nu poate beneficia de acciza redusă.

**Articolul 1261 Vinuri**

(1) În înțelesul prezentei secțiuni, vinurile sunt:

a) vinuri liniștite, care cuprind toate produsele încadrate la codurile NC 2204 și 2205, cu excepția vinului spumos, așa cum este definit la lit. b), și care:

1. au o concentrație alcoolică mai mare de 1,2% în volum, dar care nu depășește 15% în volum, și la care alcoolul conținut în produsul finit rezultă în întregime din fermentare; sau

2. au o concentrație alcoolică mai mare de 15% în volum, dar care nu depășește 18% în volum, au fost obținute fără nicio îmbogățire și la care alcoolul conținut în produsul finit rezultă în întregime din fermentare;

b) vinuri spumoase, care cuprind toate produsele încadrate la codurile NC 2204 10, 2204 21 06, 2204 21 07, 2204 21 08, 2204 21 09, 2204 29 10 şi 2205 şi care:

1. sunt prezentate în sticle închise cu dop tip ciupercă fixat cu ajutorul legăturilor sau care sunt sub presiune egală ori mai mare de 3 bari datorată dioxidului de carbon în soluţie; şi

2. au o concentraţie alcoolică care depăşeşte 1,2% în volum, dar care nu depăşeşte 15% în volum şi la care alcoolul conţinut în produsul finit rezultă în întregime din fermentare.

(2) Presiunea datorată dioxidului de carbon în soluție pentru vinuri spumoase, prevăzute la alin. (1) lit. b) pct. 1, se măsoară la temperatura de 20°C.

(3) Accizele aplicate la vin sunt stabilite în funcție de suma absolută la unitatea de măsură a mărfii.

(4) Nivelul redus al accizelor prevăzut la art.1206 alin.(3) se aplică pentru micii producători independenţi de vinuri/vinuri spumoase care declară pe propria răspundere că vor produce o cantitate mai mică de 1.000 hl de vinuri spumoase/an.

(5) Fiecare mic producător independent are obligaţia de a depune la autoritatea competentă, până la data de 15 ianuarie a fiecărui an, o declaraţie pe propria răspundere privind cantitatea de produse reprezentând vinuri/vinuri spumoase pe care a produs-o în anul calendaristic precedent şi/sau cantitatea de vinuri/vinuri spumoase pe care urmează să o producă în anul în curs, potrivit prevederilor Ordinului Ministerului Finanțelor.

(6) Atunci când antrepozitarul autorizat nu respectă cele declarate prin declaraţia pe propria răspundere prevăzută la alin. (4) sau alin. (5), după caz, acesta este obligat la plata unei sume reprezentând nivelul standard al accizei prevăzut pentru vinuri/vinurile spumoase în anexa nr. 1 care face parte integrantă din prezentul titlu, aplicat asupra diferenţei cantităţii care depăşeşte 1.000 hl.

(7) Sumele astfel calculate se stabilesc la data de 31 decembrie a anului în care s-a înregistrat depăşirea cantităţii declarate şi se plătesc de către antrepozitarul autorizat până la data de 25 ianuarie a anului următor.

(8) În anul calendaristic următor celui în care antrepozitarul autorizat a realizat o producţie mai mare de 1.000 hl, acesta nu beneficiază de nivelul redus al accizelor.

(9) Antrepozitarul autorizat care produce şi alte produse accizabile care se încadrează în prevederile art. 119 alin. (2) lit. a) nu poate beneficia de acciza redusă.

**Articolul 1262 Băuturi fermentate, altele decât bere și vinuri**

(1)În înțelesul prezentei secțiuni, băuturile fermentate, altele decât bere și vinuri, reprezintă:

a) băuturi fermentate liniștite, care se încadrează la codurile NC 2204 și 2205 și care nu sunt prevăzute la art.1261, precum și toate produsele încadrate la codurile NC 2206, cu excepția altor băuturi fermentate spumoase, așa cum sunt definite la lit. b), și a produsului prevăzut la art.126, având:

1. o concentrație alcoolică ce depășește 1,2% în volum, dar nu depășește 10% în volum; sau

2. o concentrație alcoolică ce depășește 10% în volum, dar nu depășește 15% în volum, și la care alcoolul conținut în produsul finit rezultă în întregime din fermentare;

b) băuturi spumoase fermentate, care cuprind toate produsele încadrate la codurile NC 2206 00 31 şi 2206 00 39, precum şi la produsele încadrate la codurile NC 2204 10, 2204 21 06, 2204 21 07, 2204 21 08, 2204 21 09, 2204 29 10 şi 2205, care nu se încadrează în prevederile art. 1261 şi care:

1. sunt prezentate în sticle închise cu dop tip ciupercă fixat cu ajutorul unui mecanism de rezistenţă sau care sunt sub presiune egală ori mai mare de 3 bari datorată dioxidului de carbon în soluţie;

2. au o concentraţie alcoolică care depăşeşte 1,2% în volum, dar nu depăşeşte 13% în volum, sau;

3. au o tărie alcoolică reală pe volum de peste 13 % vol., dar nu peste 15 % vol., cu condiţia ca alcoolul conţinut de produs să fie în totalitate un ferment.

(2) Presiunea datorată dioxidului de carbon în soluție pentru băuturile fermentate, altele decât bere și vinuri, prevăzute la alin. (1) lit. b) pct. 1, se măsoară la temperatura de 20°C.

 (3) Accizele aplicate la alte băuturi fermentate sunt stabilite în funcție de suma absolută la unitatea de măsură a mărfii conform anexei nr.1.

(4) Nivelul redus al accizelor prevăzut la art. art.1206 alin.(3) se aplică şi pentru micii producători independenţi de băuturi fermentate, altele decât bere şi vinuri, nou-înfiinţaţi care declară pe propria răspundere că vor produce o cantitate mai mică de 15.000 hl de băuturi fermentate, altele decât bere şi vinuri pe an.

(5) Fiecare mic producător independent are obligaţia de a depune la autoritatea competentă, până la data de 15 ianuarie a fiecărui an, o declaraţie pe propria răspundere privind cantitatea de produse reprezentând băuturi fermentate, altele decât bere şi vinuri, pe care a produs-o în anul calendaristic precedent şi/sau cantitatea de băuturi fermentate, altele decât bere şi vinuri, pe care urmează să o producă în anul în curs, potrivit prevederilor din Ordinul Ministerului Finanțelor.

(6) Atunci când antrepozitarul autorizat nu respectă cele declarate prin declaraţia pe propria răspundere prevăzută la alin. (4) sau alin. (5), după caz, acesta este obligat la plata unei sume reprezentând nivelul standard al accizei prevăzut pentru băuturi fermentate, altele decât bere şi vinuri, în anexa nr. 1 care face parte integrantă din prezentul titlu, aplicat asupra diferenţei cantităţii care depăşeşte 15.000 hl.

(7) Sumele astfel calculate se stabilesc la data de 31 decembrie a anului în care s-a înregistrat depăşirea cantităţii declarate şi se plătesc de către antrepozitarul autorizat până la data de 25 ianuarie a anului următor.

(8) În anul calendaristic următor celui în care antrepozitarul autorizat a realizat o producţie mai mare de 15.000 hl, acesta nu beneficiază de nivelul redus al accizelor.

(9) Antrepozitarul autorizat care produce şi alte produse accizabile care se încadrează în prevederile art.119 alin. (2) lit. a) nu poate beneficia de acciza redusă.

**Articolul 1263 Produse intermediare**

(1) În înțelesul prezentei secțiuni, produsele intermediare reprezintă toate produsele care au o concentrație alcoolică ce depășește 1,2% în volum, dar nu depășește 22% în volum, și care se încadrează la codurile NC 2204, 2205 și 2206, dar care nu intră sub incidența art. 126 - 1262.

(2) De asemenea, se consideră produse intermediare și:

a) orice băutură fermentată liniștită prevăzută la art. 1262 alin. (1) lit. a), care are o concentrație alcoolică ce depășește 5,5% în volum și care nu rezultă în întregime din fermentare;

b) orice băutură fermentată spumoasă prevăzută la art.1262 alin. (1) lit. b), care are o concentrație alcoolică ce depășește 8,5% în volum și care nu rezultă în întregime din fermentare.

(3) Accizele aplicate la produse intermediare sunt stabilite în funcție de suma absolută la unitatea de măsură a mărfii conform anexei nr.1 din prezentul capitol.

**Articolul 1264 Alcool etilic**

(1) În înțelesul prezentei secțiuni, alcool etilic reprezintă:

a) toate produsele care au o concentrație alcoolică ce depășește 1,2% în volum și care sunt încadrate la codurile NC 2207 și 2208, chiar atunci când aceste produse fac parte dintr-un produs încadrat la alt capitol al nomenclaturii combinate;

b) produsele care au o concentrație alcoolică ce depășește 22% în volum și care sunt cuprinse în codurile NC 2204, 2205 și 2206;

d) băuturi spirtoase potabile care conțin produse, în soluție sau nu.

(2) Accizele aplicate la alcoolul etilic sunt stabilite pentru unitatea de măsură și în funcție de grad alcool absolut conform anexei nr.1 din prezentul capitol.

(3) Pentru alcoolul etilic produs în micile distilerii se aplică nivelul prevăzut în anexa nr.1, care face parte integrantă din prezentul titlu, pentru această categorie de producători cu condiţia ca producţia realizată de aceştia să nu depăşească anual limita cantitativă maximă de 10 hl alcool pur. Beneficiază de nivelul redus al accizelor micile distilerii care sunt independente din punct de vedere juridic şi economic de orice altă distilerie şi nu funcţionează sub licenţa de produs a unei alte distilerii.

(4) Nivelul prevăzut pentru micile distilerii se aplică pentru micile distilerii nou-înfiinţate care declară pe propria răspundere că vor produce o cantitate mai mică de 10 hl alcool pur/an.

(5) Fiecare mică distilerie are obligaţia de a depune la autoritatea competentă, până la data de 15 ianuarie a fiecărui an, o declaraţie pe propria răspundere privind cantitatea de alcool pur pe care a produs-o în anul calendaristic precedent, precum şi cantitatea de alcool pur pe care urmează să o producă în anul în curs, potrivit prevederilor Ordinului Ministerului Finanțelor.

(6) Pentru produsele realizate de către micile distilerii care depăşesc limita cantitativă maximă de 10 hl alcool pur în ultimele 12 luni consecutive de funcţionare, nivelul redus al accizelor, prevăzut în anexa nr. 1 care face parte integrantă din prezentul titlu, pentru această categorie de producători nu se mai aplică pentru produsele eliberate pentru consum sau livrate în regim suspensiv de plata accizelor, după caz, din luna imediat următoare celei în care limitele cantitative maxime au fost depăşite.

**Secțiunea a 8-a**

**Articolul 127 Tutun prelucrat**

1. În sensul prezentei secțiuni, tutun prelucrat înseamnă:

 a) ţigarete cu filtru şi fără filtru;

 b) trabucuri şi ţigări de foi;

 c) tutun pentru fumat:

 – tutun pentru fumat tăiat fin, destinat rulării în ţigarete;

– alte tipuri de tutun pentru fumat.

(2) Se consideră țigarete:

a) rulourile de tutun destinate fumatului și care nu sunt țigări sau țigări de foi, în sensul alin. (4);

b) rulourile de tutun care se pot introduce într-un tub de hârtie de țigarete, prin simpla mânuire neindustrială;

c) rulourile de tutun care se pot înfășura în hârtie de țigarete, prin simpla mânuire neindustrială;

d) orice produs care conține total sau parțial alte substanțe decât tutunul, dar care respectă criteriile prevăzute la lit. a), b) sau c). Produsele care nu conțin tutun și care sunt utilizate exclusiv în scopuri medicale și care sunt încadrate în categoria produse din plante medicinale sau aromatice pentru uz intern, sau în categoria dispozitive medicale, nu sunt tratate ca tutun prelucrat.

(3) Un rulou de tutun prevăzut la alin. (2) este considerat, pentru aplicarea accizei, ca două țigarete, atunci când are o lungime, excluzând filtrul sau muștiucul, mai mare de 8 cm, fără să depășească 11 cm, ca 3 țigarete, excluzând filtrul sau muștiucul, când are o lungime mai mare de 11 cm, fără să depășească 14 cm, și așa mai departe.

(4)Se consideră trabucuri şi ţigări de foi:

a) rulourile de tutun cu un înveliş exterior din tutun natural;

b) rulourile de tutun cu umplutură mixtă mărunţită şi cu înveliş exterior de culoarea obişnuită a unui trabuc, din tutun reconstituit, care acoperă în întregime produsul, inclusiv, după caz, filtrul, cu excepţia vîrfului în cazul trabucurilor cu vîrf, dacă masa unitară, fără a include filtrul sau muştiucul, nu este mai mică de  2,3 g şi nu este mai mare de 10 g, iar circumferinţa nu este mai mică de 34 mm pe cel puţin o treime din lungimea produsului;

c) rulouri de tutun umplute cu un amestec bătut și cu un înveliș exterior de culoarea obișnuită a unui trabuc care acoperă integral produsul, inclusiv, dacă este cazul, filtrul, dar, în cazul trabucurilor tăiate, nu și vârful, și o legătură, ambele din tutun reconstituit, dacă greutatea unitară, fără a include filtrul sau muștiucul, nu este mai mică de 1,2 g și dacă învelișul are formă de spirală, cu un unghi ascuțit de cel puțin 30° față de axa longitudinală a trabucului;

d) produsele alcătuite parțial din substanțe altele decât tutun, dar care îndeplinesc criteriile stabilite la literele a), b) și c) sunt considerate trabucuri și țigări de foi.

(5)Se consideră tutun de fumat:

a) tutunul tăiat sau fărâmițat într-un alt mod, răsucit ori presat în bucăți și care poate fi fumat fără prelucrare industrială ulterioară;

b) deșeuri de tutun:

- puse în vânzare cu amănuntul care nu intră sub incidența alin. (2) și (4) și care pot fi fumate;

- resturi de foi de tutun și produse secundare obținute la prelucrarea tutunului sau fabricarea produselor din tutun.

c) tutun de fumat fin tăiat, destinat rulării în țigarete:

- pentru care mai mult de 25% din greutate o reprezintă particulele de tutun ce au o lățime de tăiere sub 1,5 mm;

- pentru care mai mult de 25% din greutate o reprezintă particulele de tutun care au o lățime de tăiere de 1,5 mm sau mai mult, destinat vânzării pentru rularea în țigarete.

 d) orice produs care constă total sau parțial din alte substanțe decât tutunul, dar care îndeplinește, pe de altă parte, criteriile prevăzute la lit. a), b) sau c).

**Articolul 1271 Modul de calculare a accizelor la ţigarete**

(1) Ţigaretele cu filtru şi fără filtru (poziţia tarifară 240220) fabricate în Uniunea Europeană şi cele importate din statele terțe fac obiectul unei accize *ad valorem* calculate la preţul maxim de vînzare cu amănuntul, precum şi al unei accize specifice calculate pe unitatea de produs.

(2) La ţigaretele cu filtru şi fără filtru, accizele se calculează la momentul când accizele devin exigibile ca sumă a accizei specifice şi a accizelor determinate prin aplicarea (înmulţirea) cotei ad valorem în procente, stabilită la preţul maxim de vînzare cu amănuntul. Acciza globală nu poate fi mai mică decât acciza minimă pentru anul de referinţă stabilită la volumul în expresie naturală.

(3) Preţul maxim de vînzare cu amănuntul este preţul la care produsul a fost vîndut altor persoane pentru consum final şi care include toate impozitele şi taxele. Prețul maxim de vânzare cu amănuntul nu poate fi mai mic decât prețul de referință stabilit în conformitate cu alin. (6).

(4) Preţul maxim de vânzare cu amănuntul pentru orice marcă de ţigarete cu filtru şi fără filtru se stabileşte de către persoana care eliberează pentru consum țigaretele în Republica Moldova sau care importă țigaretele dintr-un stat terț şi se înregistrează în modul stabilit prin ordinul Ministerului Finanțelor. Prețul maxim de vînzare cu amănuntul precum și data fabricării se imprimă pe ambalaj (pe pachetul de ţigarete cu filtru sau fără filtru) prin metoda şi în locul stabilite de producător şi include:

- cifra preţului şi denumirea prescurtată a unităţii de plată a Republicii Moldova;

- 6 cifre, dintre care primele două indică ziua, următoarele două - luna, iar ultimele două - anul fabricării.

(5) Se interzice de către orice persoană:

a) vânzarea ţigaretelor pentru care nu au fost stabilite şi declarate preţuri maxime de vînzare;

b) vânzarea cu amănuntul la un preţ ce depăşeşte preţul maxim de vînzare cu amănuntul;

c) vânzarea cu amănuntul a ţigaretelor la preţ mai mic decât cel de referinţă.

(6) Preţul de referinţă (per pachet) reprezintă valoarea rezultată prin aplicarea (înmulţirea) accizei minime pentru anul de referinţă la volumul în expresie naturală (1000 bucăţi) la coeficientul de 1,46 înmulţit la numărul de ţigarete în pachet şi împărţit la 1000. Preţul de referinţă include toate impozitele şi taxele.

(7) Acciza specifică exprimată în lei/1.000 de ţigarete se determină anual, pe baza preţului mediu ponderat de vânzare cu amănuntul, a procentului legal aferent accizei ad valorem şi a accizei minime al cărei nivel este prevăzut în anexa nr. 1 care face parte integrantă din prezentul titlu. Această acciză specifică se aprobă prin ordin Ministrului Finanţelor care se publică în Monitorul Oficial, până la 1 martie.

(8) Prețul mediu ponderat de vânzare cu amănuntul se calculează în funcție de valoarea totală a tuturor cantităților de țigarete eliberate pentru consum, pe baza prețului de vânzare cu amănuntul, incluzând toate taxele, împărțit la cantitatea totală de țigarete eliberate pentru consum. Acest preț mediu ponderat se stabilește până pe data de 15 februarie a fiecărui an, pe baza datelor privind cantitățile totale de țigarete eliberate pentru consum în cursul anului calendaristic precedent, și se publică pe site-ul Ministerului Finanțelor în termen de 15 zile de la data stabilirii.

(9) Persoana care eliberează pentru consum ori importă ţigarete în Republica Moldova are obligaţia de a depune, în format electronic autorității competente, o declaraţie privind cantitatea pe fiecare sortiment de țigarete în parte și preţurile de vânzare cu amănuntul aferente lor comercializate pe parcursul anului, pînă la 15 ianuarie al anului următor.

**Art. II.** – (1) Prin derogare de la prevederile art.56 alineatul (1) și (2) din Legea nr.100/2017 cu privire la actele normative, prezenta lege intră în vigoare la data aderării Republicii Moldova la Uniunea Europeană.